Program Malaysia My Second Home diurus Jabatan Imigresen bermula Oktober

PUTRAJAYA, 26 Ogos - Bermula Oktober ini, semua permohonan baharu Program Malaysia My Second Home (MM2H) akan dikendalikan Jabatan Imigresen Malaysia (JIM).

Kementerian Pelancongan Seni dan Budaya (MOTAC) hanya akan mengendalikan urusan berkaitan peserta sedia ada sehingga 15 September depan.

Kenyataan MOTAC menjelaskan, selepas tempoh tersebut segala urusan berkaitan perkhidmatan pemprosesan permohonan sedia ada dan logistik akan diambil alih sepenuhnya oleh JIM.

MOTAC menyokong penuh Program MM2H diteruskan bagi menjana ekonomi negara di samping mempromosikan Malaysia di persada antarabangsa.


Vaksinasi COVID-19, Penjawat Awam perlu lebih bertanggungjawab

PUTRAJAYA, 26 Ogos - Penjawat awam yang masih belum mendaftar untuk suntikan vaksin COVID-19, disaran segera berbuat demikian menerusi aplikasi MySejahtera.

Ketua Pengarah Perkhidmatan Awam, Tan Sri Mohd Khairul Adib Abd Rahman menyatakan, langkah itu membantu Program Imunisasi COVID-19 Kebangsaan (PICK), untuk membentuk imuniti kelompok, bagi mengekang penularan COVID-19.

Jelansya, berdasarkan data klinikal Ketua Pengarah Kesihatan Tan Sri Dr. Noor Hisham Abdullah pada 19 Ogos lepas, 0.03 peratus daripada angka kematian COVID-19 membabitkan individu yang menerima vaksinasi lengkap manakala 0.6 peratus melibatkan mereka yang menerima sekurang-kurangnya satu dos suntikan vaksin.

Beliau berkata demikian dalam Perhimpunan Bulanan Jabatan Perkhidmatan Awam (JPA) yang diadakan secara maya menerusi Facebook.

Pada majlis sama, Sistem Pengurusan Amalan Nilai (SPAN 2.0) Perkhidmatan Awam turut dilancar.


Fenomena kepala air, Gunung Jerai dan Pusat Rekreasi ditutup

YAN, 26 Ogos - Gunung Jerai, Batu Hampar dan Pusat Rekreasi Titi hayun serta Seri Perigi ditutup kepada awam berikutan banjir kilat dan tanah runtuh akibat fenomena kepala air Yan, 18 Ogos lepas.

Pegawai Daerah Yan merangkap Pengerusi Jawatankuasa Bencana Daerah, telah mengeluarkan notis penutupan bermula semalam.

Sehubungan itu, tiada sebarang aktiviti pengunjung luar dibenarkan ke lokasi berkenaan.

Pihak berkuasa bakal mengambil tindakan, terhadap mana-mana pihak yang gagal mematuhi arahan berkenaan.

Fenomena Kepala Air itu telah mengakibatkan enam terkorban dan seorang cedera serta merosakan harta benda.


ATM kaji skim sesuai, bagi anggota yang bersara awal tanpa pencen

KUALA LUMPUR, 26 Ogos - Ini berita buat anggota Angkatan Tentera Malaysia (ATM).

Panglima Angkatan Tentera, Jeneral Tan Sri Affendi Buang memaklumkan pihaknya sedia mengkaji untuk memberikan skim sesuai kepada anggota yang pencen awal.Tambah beliau, skim lebih holistik itu akan memberi peluang untuk kelangsungan hidup ataupun kerjaya kedua kepada anggota terlibat.

Skim itu akan melibatkan anggota yang berkhidmat selama 21 tahun, layak pencen ataupun yang berhenti berkhidmat lebih awal.


Agong berkenan kurnia rumah, dua keluarga terjejas banjir terima rumah baharu

PEKAN, 26 Ogos - Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mengurniakan kunci rumah baharu kepada dua keluarga yang terjejas banjir di daerah pekan.

Salah seorang penerima Mohd Khanafiah Abu Bakar, 52 tahun berkata, sememangnya dia tidak menjangka akan menerima rumah kurniaan baginda.

Seri Paduka Baginda meluangkan masa selama 20 minit melawat rumah berkenaan, diiringi Pemangku Raja Pahang Tengku Hassanal Ibrahim Alam Shah dan Tengku Panglima Muda Tengku Ahmad Ismail Mu'adzam Shah.

Sebahagian struktur rumah pusaka Khanafiah runtuh akibat banjir pada awal tahun ini menyebabkan dia terpaksa menumpang di rumah saudaranya.


ATM sedia terima semula anggota dipecat, andai individu terlibat bersetuju terima Vaksin COVID-19

KUALA LUMPUR, 26 Ogos - Angkatan Tentera Malaysia (ATM) sedia pertimbang untuk menerima semula anggota yang dipecat kerana enggan menerima vaksin andai individu terlibat bersetuju menarik semula keputusan tersebut.

Menurut Panglima Tentera Darat, Jeneral Tan Sri Zamrose Mohd Zain, Pegawai pemerintah telah mengambil langkah yang sewajarnya kerana anggota tersebut telah diberikan kaunseling sebanyak empat kali.

Tambah beliau, tindakan buang kerja itu diambil mengikut peraturan sedia ada demi menjamin keselamatan semua pihak.


'Kerja keras pekerja wanita terutamanya petugas barisan hadapan amat dihargai' - Raja Permaisuri Agong

KUALA LUMPUR, 25 Ogos - Raja Permaisuri Agong Tunku Hajah Azizah Aminah Maimunah Iskandariah berkenan menzahirkan ucapan selamat menyambut Hari Wanita Kebangsaan ke-59.

Seri Paduka Baginda turut menzahirkan ucapan terima kasih yang tidak terhingga atas kerja keras yang ditunjukkan pekerja wanita, terutamanya petugas barisan hadapan dalam menangani pandemik COVID-19.

Tunku Azizah juga berharap agar kualiti hidup kaum wanita, keluarga serta masyarakat sekeliling terus dipertingkat.

Sambutan Hari Wanita Kebangsaan ke-59 dilancarkan Tunku Azizah secara maya.

Bertemakan ‘Wanita Berjuang Menghapus COVID-19’, majlis sambutan dianjurkan bersama oleh Pusat Kepimpinan Wanita Tun Fatimah Hashim, Universiti Kebangsaan Malaysia dan Majlis Kebangsaan Pertubuhan-Pertubuhan Wanita Malaysia (NCWO).


Pertemuan cari titik persamaan, penuhi konteks Keluarga Malaysia

PUTRAJAYA, 25 Ogos - Perdana Menteri Datuk Seri Ismail Sabri Yaakob hari ini mengadakan pertemuan bersama tiga pemimpin pembangkang, iaitu Presiden Parti Keadilan Rakyat, Datuk Seri Anwar Ibrahim, Presiden Parti Amanah Negara, Mohamad Sabu dan Setiausaha Agung DAP Lim Guan Eng.

Jelas beliau, pertemuan itu bagi memastikan keadaan yang lebih baik dalam konteks Keluarga Malaysia juga sebagai menjunjung kasih atas nasihat Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah Shah untuk meredakan suhu politik dalam negara.

Dalam satu kenyataan, Perdana Menteri memaklumkan pertemuan yang berlangsung selama lebih satu jam tertumpu kepada agenda kepentingan rakyat dalam mencari titik persamaan yang terbaik bagi menangani krisis pandemik COVID-19.

Ia juga bagi menjaga nyawa dan keselamatan diri daripada ancaman wabak serta membebaskan rakyat daripada cengkaman ekonomi berikutan kehilangan pekerjaan dan pendapatan.

Persetujuan turut dicapai dalam memperkasa fungsi Parlimen Malaysia sebagai institusi yang bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat.

Perdana Menteri bersama pemimpin-pemimpin pembangkang juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan lebih kondusif untuk rakyat dan negara dalam konteks Keluarga Malaysia.


Kerajaan negeri mohon peruntukan tambahan, pesawah di Yan terjejas akibat banjir lumpur

ALOR SETAR, 25 Ogos - Menteri Besar Kedah, Muhammad Sanusi Md Nor memohon supaya kerajaan persekutuan mempertimbangkan peruntukan tambahan khususnya untuk golongan petani di kawasan terlibat yang terjejas akibat bencana berkenaan.

Menurut Muhammad Sanusi, ia penting memandangkan daerah Yan merupakan kawasan pengeluaran padi yang tinggi dalam kawasan Lembaga Kemajuan Pertanian Muda (MADA).

Sebelum ini, Perdana Menteri, Datuk Seri Ismail Sabri Yaakob mengumumkan peruntukan RM75 juta bagi membaik pulih infrastruktur di kawasan terjejas banjir.

Muhammad Sanusi dalam kenyataannya turut mengucapkan penghargaan kepada Perdana Menteri dengan kelulusan peruntukan berkenaan. Kerajaan negeri juga berterima kasih kepada Kementerian Pembangunan Luar Bandar yang akan menyalurkan peruntukan bagi membaik pulih rumah penduduk terjejas berjumlah RM3 juta.


Pemilihan barisan kabinet baharu: 'Usah gusar, PM lebih arif'

KUALA TERENGGANU, 25 Ogos - 'Usah gusar berkenaan pemilihan barisan kabinet baharu Kerajaan Persekutuan'.

Itu tegas Ketua Badan Pimpinan Negeri Parti Pribumi Bersatu Malaysia (BERSATU) Terengganu Datuk Razali Idris.

Beliau yakin terhadap pengalaman serta kepimpinan Perdana Menteri, Datuk Seri Ismail Sabri Yaakob yang lebih arif mengenainya.

Menurut Datuk Razali merangkap Ahli Dewan Negara, pada mesyuarat parti peringkat negeri baru-baru ini, mereka bersetuju menyerahkan segalanya menerusi pertimbangan Presiden Parti, Tan Sri Muhyiddin Yassin untuk berbincang dengan Perdana Menteri.

Beliau turut menggesa pihak pembangkang agar lebih patriotik untuk turut sama membantu menangani wabak COVID-19 di negara ini.


Tragedi kepala air, kesannya ibarat 'tsunami kecil'

YAN, 24 Ogos - Tragedi kepala air di kawasan air terjun sekitar Gunung Jerai, Yan, Kedah, 18 Ogos lalu disifatkan umpama 'tsunami kecil' berikutan impaknya yang mengakibatkan tanah runtuh, pokok tumbang dan tercabut serta merosakkan insfrastruktur dalam sekelip mata.

Datangnya tanpa amaran, perginya memberi kesan yang mendalam.

1,800 buah rumah, premis perniagaan, sekolah dan masjid rosak.

Yang terjejas, penduduk di lebih 10 kampung termasuk Teroi Bukit, Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kampung Acheh dan Kampung Setoi.

Paling memilukan, tragedi ini meragut enam nyawa dan mengakibatkan seorang cedera parah.

Mangsa pertama, Ahmad Din, 64 tahun, ditemukan pada pukul 6.00 petang hari kejadian di Kampung Setol.

Mangsa kedua, Shahruzi Mohamad, 53 tahun, pula ditemukan di kawasan Kilometer 8, Gunung Jerai di Guar Chempedak pukul 11.00 malam keesokannya.

Manakala mangsa ketiga, Zainol Morad, 63 tahun, ditemukan di Kampung Titi Hayun pukul 12.30 tengah hari Jumaat.

Sementara mangsa keempat, Mohd Faizal Mohd Zohid ditemukan pada pukul 3.10 petang di Muara Sungai Udang juga pada Jumaat.

Mayat bekas imam, Ku Shuib Ku Abdullah, 91 tahun pula, dijumpai pada petang Ahad.

Dan mangsa terakhir, Ridwan Poniman, 61 tahun, ditemukan pada 23 Ogos.

Antara badan beruniform yang paling awal bergerak ke lokasi kejadian, Angkatan Pertahanan Awam Malaysia (APM) Kedah.

Prihatin dengan kejadian tersebut, semalam, Datuk Seri Ismail Sabri Yaakob melakukan lawatan kerja pertama sebagai Perdana Menteri kesembilan ke sini.

Beliau mengumumkan bantuan segera berjumlah RM75 juta bagi membantu kerajaan negeri memperbaiki kemudahan awam dan infrastruktur yang rosak akibat tragedi berkenaan.

Jabatan Bomba dan Penyelamat Kedah melalui Pengarahnya memaklumkan yang mereka sudah mengenal pasti 18 lokasi berisiko tinggi berlakunya kepala air.

Justeru, penduduk dinasihat agar sentiasa berwaspada untuk mengelak insiden yang sama berulang.

Laporan Rusiah Abd Hamid, Berita RTM.


Datuk Seri Ismail Sabri terus terima ucapan tahniah daripada para pemimpin dunia

PUTRAJAYA, 24 Ogos - Perdana Menteri, Datuk Seri Ismail Sabri Yaakob terus menerima ucapan tahniah daripada pemimpin dunia di atas pelantikannya sebagai Perdana Menteri Kesembilan Malaysia.

Beliau menerima panggilan telefon daripada Perdana Menteri Australia, Scott Morrison serta sepucuk surat daripada Perdana Menteri China, Li Keqiang.

Menurut Pejabat Perdana Menteri, dalam perbualan telefon antara Datuk Seri Ismail Sabri dan Morrison hari ini, kedua-dua pemimpin menyatakan komitmen untuk mengukuhkan lagi hubungan erat yang telah lama terjalin antara Malaysia dan Australia.

Sementara itu, Li yang menyampaikan perutusan tahniah kepadanya melalui sepucuk surat bertarikh semalam menyatakan komitmen untuk terus mengukuhkan hubungan diplomatik yang terjalin sejak sekian lama selain mengekalkan hubungan dagang serta berkongsi strategi melawan wabak COVID-19.


MBM sambut baik komitmen kerajaan untuk mendengar dan memberi tumpuan kepada suara anak muda

KUALA LUMPUR, 24 Ogos - Komitmen kerajaan, mendengar dan memberi tumpuan kepada suara anak muda seperti dimaklumkan Perdana Menteri, Datuk Seri Ismail Sabri Yaakob menunjukkan satu penanda aras baharu kerajaan.

Presiden Majlis Belia Malaysia (MBM), Jufitri Joha berkata ia merupakan satu langkah proaktif dalam mendekati golongan belia dan perlu dimanfaatkan dalam usaha memulihkan negara.

Beliau juga berharap agar penglibatan anak muda lebih terbuka dalam Dewan Rakyat serta Dewan Negara.


PUTRAJAYA, 24 Ogos - Pelbagai program berteraskan patriotisme dan semangat perpaduan terus disusun hasil kerjasama Kementerian Perpaduan Negara dan Kementerian Komunikasi Dan Multimedia.

Usaha itu bagi menyemarak semangat kemerdekaan selain menghargai sumbangan petugas barisan hadapan yang bertungkus lumus memerangi pandemik COVID-19.

Menurut Ketua Setiausaha Negara, Tan Sri Mohd Zuki Ali, ia melibatkan 93 program bertemakan semarak perpaduan Bulan Kebangsaan 2021.

Tambahnya, penyertaan NGO dan pertubuhan komuniti dapat menarik penyertaan yang maksimum khususnya dari komuniti setempat di peringkat akar umbi.

Penerapan boleh dilaksana melalui pelbagai aktiviti seperti sukan, kesenian, kebudayaan dan juga makanan.


Barisan kabinet baharu, akan diumum minggu ini

YAN, 23 Ogos - Berhubung kabinet baharu Kerajaan Persekutuan, Datuk Seri Ismail berkata pengumumannya dijangka dibuat minggu ini.

Jelas beliau barisan kabinet yang bakal dibentuk akan mengambil kira kepentingan semua pihak.

Tambahnya senarai ahli kabinet tersebut akan dimuktamad, sebelum diserahkan kepada Yang Dipertuan Agong, Al-Sultan Abdullah Ri'ayatuddin Al-Mustafa Billah Shah untuk perkenan baginda.


Tragedi Kepala Air, RM75 Juta baik pulih infrastruktur kemudahan awam

YAN, 23 Ogos - Perdana Menteri, Datuk Seri Ismail Sabri Yaakob yang membuat lawatan kerja di lokasi bencana di Kuala Muda dan Yan itu mengumumkan peruntukan RM75 juta.

Peruntukan bagi membaikpulih infrastruktur dan beberapa kemudahan awam yang mengalami kerosakan teruk dalam kejadian banjir lumpur yang berpunca daripada fenomena Kepala Air Puncak Gunung Jerai.

Jelas Datuk Seri Ismail Sabri, RM23 juta untuk membina dua buah jambatan baru JKR, RM20 juta membina Empangan Sabo fasa 1, dan RM5 juta naik taraf sungai dan sistem saliran sepanjang 27 kilometer bagi fasa pertama.

Begitu juga kerja-kerja pembaikan dan naik taraf muka sauk loji rawatan air Gurun dan Tupah berjumlah RM2 juta.

Selain itu RM3 juta lagi bagi baik pulih di bawah program PPRT untuk rumah yang terjejas.

Peruntukkan tersebut adalah maksimum RM13,000 untuk setiap rumah termasuk kos kerja-kerja pendawaian.

Pada masa yang sama RM9.35 juta bantuan wang ihsan diperuntuk melibatkan RM5,000 kepada waris yang meninggal dunia dan RM500 setiap keluarga terjejas.

Datuk Seri Ismail berkata demikian selepas menyampaikan sumbangan kepada waris mangsa yang meninggal dunia.


Lawatan kerja di Kedah, lawatan pertama selepas diangkat sebagai Perdana Menteri

ALOR SETAR, 23 Ogos - Kedah merupakan negeri pertama dikunjungi Datuk Seri Ismail Sabri selepas mengangkat sumpah jawatan Perdana Menteri pada petang Sabtu lalu.

Perdana Menteri yang menaiki pesawat khas tiba di Kompleks Bunga Raya, Lapangan Terbang Sultan Abdul Halim, Kepala Batas, Alor Setar kira-kira pukul 11.05 minit pagi tadi.

Ketibaan Datuk Seri Ismail Sabri disambut Menteri Besar Kedah, Muhammad Sanusi Md Nor, barisan exco kerajaan negeri, ketua-ketua jabatan serta pemimpin setempat.

Kunjungan ini adalah rentetan daripada musibah banjir lumpur yang melanda daerah Yan dan Kuala Muda akibat fenomena Kepala Air dari Gunung Jerai yang berlaku pada petang Rabu lalu.


Perdana Menteri Malaysia ke-9 mulakan tugas rasmi

PUTRAJAYA, 23 Ogos - Datuk Seri Ismail Sabri Yaakob memulakan tugas rasmi Perdana Menteri hari ini.

Beliau tiba di Bangunan Perdana Putra pada pukul 8.26 pagi, disambut Ketua Setiausaha Negara, Datuk Seri Mohd Zuki Ali.

Sebelum memasuki pejabat, Datuk Seri Ismail mengimbas kad perakam waktu dan mengaminkan bacaan doa.

Turut hadir pada sesi tersebut, Ketua Polis Negara, Datuk Seri Acryl Sani Abdullah Sani, Panglima Angkatan Tentera, Jeneral Tan Sri Affendi Buang dan Peguam Negara, Tan Sri Idrus Harun.

Selepas memasuki pejabatnya, beliau menandatangani buku selamat datang dan selamat bertugas.

Datuk Seri Ismail, 61 tahun, mengangkat sumpah jawatan sebagai Perdana Menteri kesembilan di hadapan Yang di-Pertuan Agong Al-Sultan Abdullah Ri’ayatuddin Al Mustafa Billah Shah, di Istana Negara, Sabtu lalu.

Al-Sultan Abdullah memberi perkenan pelantikan tersebut berkuat kuasa 21 Ogos 2021 selaras dengan Perkara 40(2)(a) dan Perkara 43(2)(a) Perlembagaan Persekutuan.


Konsep 'Keluarga Malaysia' rentasi sempadan agama, bangsa dan kaum

PUTRAJAYA, 22 Ogos - Selepas mengangkat sumpah jawatan semalam, Perdana Menteri Datuk Seri Ismail Sabri Yaakob hari ini memberi ucapan pertamanya dengan membawa konsep 'Keluarga Malaysia'.

Frasa 'Keluarga Malaysia' katanya lebih inklusif yang merentasi sempadan agama, bangsa dan kaum.

Tambah beliau, konsep Keluarga Malaysia juga diambil kerana keutuhan negara terikat dengan nilai-nilai murni didikan sempurna sesebuah keluarga.

Ke arah itu, beliau mengajak wakil rakyat untuk sama-sama bersepakat.


Pasca banjir Yan, Yayasan Ikhlas santuni penduduk kampung Jawa

YAN, 21 Ogos - Badan-badan bukan kerajaan, NGO terus tampil membantu kerja-kerja khidmat bantuan pasca banjir di Yan, Kedah.

Kali ini melibatkan penyertaan 60 sukarelawan Yayasan Ikhlas, menyantuni penduduk kampung Jawa, Yan.

Kumpulan ini membantu membersihkan kotoran lumpur dan selut di kediaman penduduk selain menyalurkan sumbangan wang tunai serta barangan keperluan. Penduduk terjejas juga menerima bantuan RM500 bagi setiap keluarga. Pengerusi Lembaga Pemegang Amanah Yayasan Ikhlas, Prof Dr Zainur Rashid Zainuddin mengharapkan sumbangan yang disalur dapat membantu keperluan penduduk terjejas. Misi bantuan ini juga turut melibatkan pakar perubatan. Rata-rata penduduk terjejas, senada menghargai sumbangan yayasan ikhlas. Tabung bencana banjir turut dilancarkan yayasan ikhlas bagi membantu penduduk terjejas. Justeru, bagi anda yang ingin membantu boleh menyalurkan sumbangan ke akaun MAYBANK - 5628 3463 6228.


Laluan ke Gunung Jerai ditutup kepada kenderaan awam

GUNUNG JERAI, 22 Ogos - Laluan jalan persekutuan, FT-252 ke Puncak Gunung Jerai masih ditutup kepada kenderaan awam.

Jabatan Kerja Raya Kedah menerusi kenyataan memaklumkan, laluan tersebut masih berbahaya berikutan terdapat tujuh lokasi cerun yang berisiko.

Ia merupakan laluan sepanjang 11 kilometer menghubungkan kaki gunung sehingga ke puncak.

Laluan hanya dibuka kepada kenderaan milik Telekom Malaysia, Angkatan Tentera Malaysia dan kakitangan Jerai Hill.

Dalam kejadian Rabu lalu, seorang pekerja kakitangan Jerai Hill ditemukan maut di Kilometer 8 laluan tersebut.


PM Ke-9, Ahli Parlimen PN teguh bersama

KUALA LUMPUR, 21 Ogos - Semua Ahli Parlimen Perikatan Nasional, PN terdiri daripada Bersatu, PAS dan STAR berdiri teguh bersama Datuk Seri Ismail Sabri Yaakob sebagai Perdana Menteri ke-9.

Setiausaha Agung PN, Datuk Seri Hamzah Zainudin dalam kenyataan berkata pelantikan Datuk Seri Ismail Sabri dapat menghentikan kemelut politik sebelum ini.

Sekaligus menyatupadukan semua pihak untuk kembali fokus kepada agenda membela kebajikan rakyat terutama dalam pembentukan sebuah kerajaan yang stabil.

Beliau yang juga Ahli Parlimen Larut berkata PN menjunjung kasih atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah melantik Datuk Seri Ismail Sabri sebagai Perdana Menteri Malaysia ke-9 seperti yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan.


Datuk Seri Ismail Sabri angkat sumpah PM ke-9 dihadapan YDP Agong pukul 2.28 petang

KUALA LUMPUR, 21 Ogos - Datuk Seri Ismail Sabri Yaakob hari ini mengangkat sumpah jawatan sebagai Perdana Menteri kesembilan di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri berlangsung di Balai Singgahsana Kecil, Istana Negara pukul 2.28 petang.

Turut berangkat pada istiadat itu, Raja Permaisuri Agong Tunku Hajah Azizah Aminah Maimunah Iskandariah dan isteri Perdana Menteri, Datin Sri Muhaini Zainal Abidin.  Setelah membaca ikrar angkat sumpah jawatan di hadapan baginda, Datuk Seri Ismail Sabri kemudian menandatangani dokumen akuan sumpah jawatan dan rahsia.  Ia disaksikan Ketua Setiausaha Negara, Datuk Seri Mohd Zuki Ali dan Ketua Hakim Negara, Tan Sri Tengku Maimun Tuan Mat.  Antara pemimpin politik yang hadir ialah Presiden Parti Pribumi Bersatu Malaysia, Tan Sri Muhyiddin Yassin, Presiden UMNO, Datuk Seri Dr Ahmad Zahid Hamidi, Presiden PAS, Datuk Seri Abdul Hadi Awang dan Presiden MCA, Datuk Seri Dr Wee Ka Siong.  Turut hadir, empat anak dan menantu Datuk Seri Ismail Sabri.  Istiadat itu diakhiri dengan bacaan doa yang dipimpin oleh Mufti Wilayah Persekutuan, Datuk Dr Luqman Abdullah sebelum Yang di-Pertuan Agong dan Raja Permaisuri Agong berangkat meninggalkan balai singgahsana kecil.


'Bersyukur dan terima kasih' - Datuk Seri Ismail Sabri

KUALA LUMPUR, 21 Ogos - 'Bersyukur dan terima kasih.'

Itu antara yang dinyatakan Perdana Menteri, Datuk Seri Ismail Sabri Yaakob sejurus tiba di pintu hadapan kediamannya di Petaling Jaya.

Kenderaan yang membawa Perdana Menteri, Datuk Seri Ismail Sabri tiba dari Istana Negara kira-kira pukul 3.45 petang tadi.

Beliau ditemani isteri, Datin Sri Muhaini Zainal Abidin.

Perdana Menteri sempat menzahirkan rasa syukur dan terima kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan melantik beliau sebagai Perdana Menteri kesembilan.

Ahli Parlimen Bera itu turut mengucapkan terima kasih kepada barisan Ahli Parlimen yang memilihnya untuk meneruskan tanggungjawab sebagai pemimpin negara.

Ujarnya, beliau akan mengeluarkan satu kenyataan rasmi selepas ini sebagai tanda terima kasih.


Datuk Seri Ismail Sabri Yaakob angkat sumpah jawatan Perdana Menteri di hadapan Yang di-Pertuan Agong

KUALA LUMPUR, 21 Ogos - Kira-kira pukul 2.30 petang tadi, Ahli Parlimen Bera, Datuk Seri Ismail Sabri Yaakob mengangkat sumpah jawatan Perdana Menteri kesembilan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Istiadat Pengurniaan Surat Cara Pelantikan dan Mengangkat Sumpah Jawatan Dan Setia serta Sumpah Simpan Rahsia sebagai Perdana Menteri berlangsung di Balai Singgahsana Kecil.

Naib Presiden UMNO berumur 61 tahun itu mengisi kekosongan jawatan selepas Tan Sri Muhyiddin Yassin mengumumkan peletakan jawatan sebagai Perdana Menteri, Isnin lalu apabila kehilangan sokongan majoriti Ahli Parlimen.

Semalam, Istana Negara dalam satu kenyataan memaklumkan, Yang di-Pertuan Agong berkenan melantik Datuk Seri Ismail Sabri sebagai Perdana Menteri baharu selaras Perkara 40(2)(a) dan Perkara 43(2)(a) Perlembagaan Persekutuan.


Kerajaan Negeri Kedah ucap tahniah kepada Datuk Seri Ismail Sabri Yaakob

ALOR SETAR, 21 Ogos - Kerajaan Negeri Kedah mengucapkan tahniah kepada Datuk Seri Ismail Sabri Yaakob atas perlantikan sebagai Perdana Menteri Malaysia kesembilan.

Ia setelah mendapat perkenan Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustaffa Billah Shah.

Menteri Besar Kedah, Muhammad Sanusi Md Nor menerusi kenyataan memaklumkan, kerajaan negeri menjunjung kasih kepada Seri Paduka Baginda Yang di-Pertuan Agong atas kebijaksanaan dan kecekapan menyelesaikan konflik politik negara dalam waktu singkat. Beliau juga merakamkan penghargaan kepada bekas Perdana Menteri, Tan Sri Muhyiddin Yassin atas khidmat bakti sepanjang menerajui pentadbiran negara selama hampir 18 bulan.

Ini terutama kerja keras dan komitmen mengemudi kerajaan menangani pandemik COVID-19.  Dengan pelantikan Perdana Menteri baharu beliau berharap, tiada lagi isu berbangkit mengenai keabsahan kerajaan baharu Persekutuan yang bakal dibentuk.  Semua pihak diharap dapat menjalin permuafakatan jitu untuk memberi tumpuan terhadap usaha menangani krisis yang membelenggu semua selama hampir dua tahun.  Pada masa sama berharap pentadbiran baharu akan beroleh petunjuk, rahmat dan keberkatan dan dihindari daripada musibah.


KASA peruntukan RM5 juta pulihkan kawasan di Sungai Tupah

MERBOK, 20 Ogos - Kedah bersetuju menerima peruntukan di bawah Kementerian Alam Sekitar dan Air (KASA) bagi tujuan pembersihan dan pembaikan struktur sungai di Sungai Tupah, Merbok.  Menteri Besar berkata, peruntukan RM5 juta akan digunakan untuk kerja-kerja penyelenggaraan sungai.

Beliau bercakap kepada media selepas mengadakan lawatan di sekitar Tupah dan kawasan taman perumahan yang terletak berdekatan yang turut terkesan dengan kejadian itu.

Menteri Besar juga mencadangkan pembinaan jambatan Tupah baharu yang lebih tinggi memandangkan jambatan sedia ada agak rendah dan menyukarkan aliran air.


TMJ, Ahli Parlimen ucap tahniah kepada Datuk Seri Ismail Sabri

KUALA LUMPUR, 20 Ogos - Tunku Mahkota Johor, Tunku Ismail Sultan Ibrahim menzahirkan ucapan tahniah atas lantikan Datuk Seri Ismail Sabri Yaakob sebagai Perdana Menteri ke-9.

Baginda menzahirkan ucapan berkenaan melalui ciapan twitter rasminya.

Selain itu beberapa ahli parlimen turut menyampaikan ucapan sama kepada Datuk Seri Ismail Sabri di atas lantikan beliau.

Ucapan berkenaan dibuat melalui laman sosial twitter, facebook dan instagram masing-masing.

Antaranya Ahli Parlimen Gombak, Datuk Seri Mohamed Azmin Ali, ahli Parlimen Pekan, Datuk Seri Najib Tun Razak dan Ahli Parlimen Muar, Syed Saddiq Syed Abdul Rahman.


Agong harap krisis politik negara berakhir

KUALA LUMPUR, 20 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan harapan agar pelantikan Perdana Menteri baharu, dapat segera mengakhiri kemelut politik yang melanda negara ketika ini.

Baginda bertitah, kesemua Ahli Dewan Rakyat perlu mengetepikan agenda politik dengan bersatu hati dan bersepakat berusaha untuk menangani pandemik COVID-19 demi kepentingan rakyat dan negara.

Seri Paduka Baginda mengulangi pandangan rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19.

Ahli-ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

Al-Sultan Abdullah juga menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab Baginda selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

Duli-Duli Yang Maha Mulia Raja-Raja Melayu turut menyokong pendirian Yang di-Pertuan Agong, kepada pembentukan kerajaan yang stabil secepat mungkin berikutan peletakan jawatan Perdana Menteri.

Ia dilakukan melalui penelitian dan pemerhatian yang lebih mendalam menerusi surat akuan dan pengesahan sesi menghadap secara fizikal dan maya dengan setiap Ahli Dewan Rakyat.


Agong berkenan lantik Datuk Seri Ismail Sabri sebagai Perdana Menteri ke-9

KUALA LUMPUR, 20 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan melantik Ahli Parlimen Bera, Datuk Seri Ismail Sabri Yaakob sebagai Perdana Menteri ke-9.

Naib Presiden Umno itu, menerima sokongan majoriti 114 Ahli Dewan Rakyat , sekali gus mencukupi untuk membentuk kerajaan.

Istana negara dalam satu kenyataan memaklumkan, pelantikan itu diperkenan Seri Paduka Baginda, selaras dengan Perkara 40(2)(a) dan Perkara 43(2)(a) Perlembagaan Persekutuan, selepas mengadakan Perbincangan Khas Raja-raja Melayu selama dua jam di Istana Negara hari ini.

Pada Rabu lalu, Al-Sultan Abdullah menerima pencalonan nama-nama bakal Perdana Menteri daripada 220 Ahli Dewan Rakyat menerusi surat akuan.

Daripada surat-surat akuan itu, Datuk Seri Ismail Sabri telah menerima pencalonan 114 ahli dewan rakyat .

Susulan itu, Al-Sultan Abdullah telah berkenan menerima menghadap kesemua ahli parlimen terlibat, untuk mengesahkan kepercayaan mereka ke atas nama yang telah dicalonkan sebagai Perdana Menteri.

Proses seterusnya adalah lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri, yang dijadualkan berlangsung esok, pukul 2:30 petang di lstana Negara.


PdP berkesan, UniMAP terima Penarafan Lima Bintang

ARAU, 20 Ogos - Pelaksanaan Pengajaran dan Pembelajaran (PdP) untuk pelajar telah melonjakkan nama Universiti Malaysia Perlis (UniMAP) sehingga memperoleh Penarafan Lima Bintang bagi QS Stars Online Learning pada tahun 2020.  Ini membuktikan bahawa UniMAP mempunyai kemampuan melaksanakan pembelajaran digital secara menyeluruh dalam mendepani cabaran pendemik COVID-19.

Raja Muda Perlis, Tuanku Syed Faizuddin Putra Jamalullail yang juga merangkap Tuanku Canselor UniMAP bertitah, penambahbaikan akan sentiasa dilaksana bagi memacu hala tuju universiti ke arah yang lebih gemilang.  Baginda bertitah ketika menerima sembah mengadap Naib Canselor UniMAP baharu, Leftenan Kolonel Profesor Dr. Zaliman Sauli melalui platform digital.  Dengan pelantikan Canselor baharu berkenaan, diharap UniMAP akan terus berusaha untuk memastikan inisiatif 'UniMAP Untuk Masyarakat' akan memberi impak positif kepada komuniti.


Tragedi Kepala Air, mangsa terima zakat RM300

YAN, 20 Ogos - Lembaga Zakat Negeri Kedah (LZNK) menyalurkan sumbangan RM300 secara “one off” selain kit bantuan makanan kepada mangsa terlibat tragedi kepala air di Yan, Kedah.

Ketua Pegawai Eksekutif LZNK, Syeikh Zakaria Othman berkata, barangan tersebut diagih melalui Pusat Kawalan Operasi Bencana (PKOB) daerah Yan.

Selain itu, Tabung Musaadah, JAKIM turut memperuntukkan RM15,000 bagi membantu mangsa terjejas.


Terima 200,000 dos vaksin CanSino merancakkan momentum PICK

SEPANG, 20 Ogos - Malaysia hari ini menerima penghantaran pertama 200,000 dos vaksin COVID-19 jenis CanSino.

Vaksin berdos tunggal dibangunkan oleh CanSino Biologics Inc dari China itu tiba di Lapangan Terbang Antarabangsa Kuala Lumpur (KLIA) kira-kira pukul 8.45 pagi melalui penerbangan Malaysia Airlines MH361.

Ketibaan tersebut disambut Ketua Setiausaha Kementerian Sains, Teknologi dan Inovasi Datuk Dr Siti Hamisah Tapsir dan Ketua Setiausaha Kementerian Kesihatan Malaysia Datuk Mohd Shafiq Abdullah.

Turut hadir, Timbalan Ketua Setiausaha (Pembangunan Teknologi) Kementerian Sains, Teknologi dan Inovasi, Tan Sri. Dr. Mohd Nor Azman Bin Hassan dan setiausaha Bahagian Perolehan Dan Penswastaan Kementerian Kesihatan Malaysia.

Vaksin berbentuk produk akhir tersebut adalah sebahagian daripada 3.5 juta dos vaksin CanSino yang ditempah Malaysia dengan penghantarannya dibuat secara berperingkat.

Bekalan ini bagi merancakkan momentum Program Imunisasi COVID-19 Kebangsaan (PICK) terutama di kawasan pedalaman disamping mencapai sasaran imuniti kelompok seperti mengikut masa yang ditetapkan.


Tragedi kepala air di Yan, Agong zahir rasa dukacita dan ucapan takziah kepada keluarga 4 mangsa yang maut

KUALA LUMPUR, 20 Ogos - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dan ucapan takziah kepada seluruh keluarga empat mangsa yang maut dalam tragedi kepala air di Yan, Kedah.

Datuk Pengelola Bijaya DiRaja Istana Negara, Datuk Ahmad Fadil Shamsuddin dalam kenyataan berkata, Seri Paduka turut menzahirkan harapan dan berdoa agar tiga lagi mangsa yang dipercayai masih hilang di kawasan Titi Hayun dapat ditemukan dan diselamatkan dengan segera.

Al-Sultan Abdullah turut merakamkan setinggi penghargaan kepada semua anggota agensi dan jabatan kerajaan yang terlibat dalam operasi mencari dan menyelamat mangsa.

Seri Paduka turut menasihati penduduk di kawasan terbabit supaya sentiasa berhati-hati, mengutamakan keselamatan diri dan keluarga serta berpindah ke pusat pemindahan dengan segera sekiranya diarahkan berbuat demikian.


Bencana banjir Yan, stesen pemancar Radio Malaysia Kedahfm di Gunung Jerai tidak terjejas

GUNUNG JERAI, 20 Ogos - Bencana tidak menjejaskan operasi stesen Telekom Malaysia (TM) yang menempatkan pemancar bagi stesen Radio Malaysia Kedahfm.

Kejadian tanah runtuh ke laluan stesen TM itu hanya menyebabkan sistem kabel Tenaga Nasional Berhad (TNB) terjejas. Stesen tersebut yang beroperasi sepenuhnya menggunakan generator set mempunyai bekalan diesel mencukupi dan tidak menjejaskan perkhidmatan siaran radio RTM.  Pihak operasi TM akan sentiasa memantau situasi di Gunung Jerai dan memberi keutamaan dalam memastikan perkhidmatan yang disediakan berjalan lancar.


Polis nasihat orang ramai tidak keluar kenyataan berbaur hasutan

KOTA BHARU, 19 Ogos - Polis menasihatkan orang ramai supaya tidak membuat sebarang spekulasi atau mengeluarkan kenyataan berbaur hasutan yang dikhuatiri boleh mengancam ketenteraman dan keselamatan awam negara.

Menurut Timbalan Ketua Polis Negara, Datuk Seri Mazlan Lazim, pihaknya akan terus memastikan aspek keselamatan terkawal berikutan situasi semasa politik negara.

Jelasnya, polis akan turut memantau platform media sosial bagi mengelak berlakunya perkara tidak diingini yang boleh menggugat keamanan negara.

Beliau menjangka tiada demonstrasi berhubung isu politik semasa kerana proses demokrasi sedang berlangsung mengikut Perlembagaan Persekutuan.

Beliau mengulas perkara itu dalam sidang media selepas melakukan lawatan kerja ke Ibu Pejabat Polis Kontinjen Kelantan.


Istana Negara terus jadi tumpuan, Ahli-ahli Parlimen menghadap Agong

KUALA LUMPUR, 19 Ogos - Istana Negara hari ini terus menjadi tumpuan selepas Tan Sri Muhyiddin Yassin meletak jawatan sebagai Perdana Menteri, Isnin lepas. Kenderaan membawa ahli-ahli parlimen dilihat memasuki Pintu Dua Istana Negara, kira-kira 10.00 pagi, diikuti lebih 10 kenderaan lain.

Ahli parlimen daripada Barisan Nasional, Bersatu dan PAS menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dalam lima sesi yang dijadualkan hari ini, bermula 10:00 pagi dan terakhir pukul 4:00 petang.

Pada pukul 11:30 pagi kenderaan Ahli Parlimen Pekan, Datuk Seri Najib Razak dilihat meninggalkan perkarangan Istana Negara kemudian diikuti kenderaan yang dinaiki Tan Sri Anuar Musa serta beberapa ahli parlimen UMNO lain.

Ahli Parlimen Bera, Datuk Seri Ismail Sabri Yaakob pula dilihat memasuki perkarangan Istana Negara pukul 1:16 tengah hari.

Pukul 4:00 petang semalam, tamat tempoh untuk Ahli-ahli Parlimen menyerahkan satu surat akuan bersumpah bagi menamakan seorang calon perdana menteri kepada Istana Negara.

Notis dikeluarkan Yang Dipertua Dewan Rakyat Datuk Azhar Azizan Harun kepada 220 Ahli Dewan Rakyat itu, bagi membolehkan seorang yang mempunyai kepercayaan majoriti dilantik sebagai perdana menteri, susulan peletakan jawatan Tan Sri Muhyiddin Yassin yang juga Ahli Parlimen Pagoh.


Pelan Insfrastruktur Digital: libatkan 128 projek, kos keseluruhan RM3.8 bilion

PUTRAJAYA, 19 Ogos - Bagi mendepani cabaran dan senario semasa, kerajaan mengambil langkah agresif, strategik dan berimpak tinggi merentasi pelbagai agensi sektor awam.

Antaranya, meluluskan 128 projek ICT dan pendigitalan melibatkan kos keseluruhan RM3.8 bilion dengan peruntukan sebanyak RM538.7 juta tahun ini.

Ketua Setiausaha Negara, Tan Sri Mohd Zuki Ali berkata ia meliputi pembangunan sistem, infrastruktur dan perisian keselamatan siber, latihan kompetensi kerajaan digital serta menaik taraf kelengkapan ICT di institut latihan.

Pelan infrastruktur digital yang menyeluruh dikenali Jalinan Digital Negara atau JENDELA juga diwujudkan bagi meningkatkan capaian internet.

Beliau berucap pada Persidangan Digital Sektor Awam Tahun 2021 menerusi sidang video Facebook MAMPU Jabatan Perdana Menteri.


PN sepakat calon Datuk Seri Ismail Sabri sebagai PM baharu

KUALA LUMPUR, 19 Ogos - Parti Perikatan Nasional (PN) telah bersetuju untuk mencalonkan mantan Timbalan Perdana Menteri, Datuk Seri Ismail Sabri Yaakob sebagai calon Perdana Menteri Kerajaan PN yang baharu.

Pengerusinya, Tan Sri Muhyiddin Yassin menerusi kenyataan media memaklumkan, semua ahli Dewan Rakyat dari parti gabungan PN, iaitu 31 ahli Dewan Rakyat Bersatu, 18 Pas, dan 1 STAR telah menyerahkan akuan bersumpah menyatakan sokongan kepada Datuk Seri Ismail Sabri Yaakob.

Menurut Tan Sri Muhyiddin, beliau juga telah berunding dengan pimpinan parti GPS dan PBS yang membentuk Kerajaan PN sebelum ini untuk mengambil ketetapan sama.

Keputusan itu dibuat demi menjamin kesinambungan dasar-dasar Kerajaan PN yang lalu hingga tiba masa yang sesuai diadakan Pilihan raya Umum (PRU).

Beliau juga berharap proses pelantikan Perdana Menteri baharu berjalan lancar dan dimuktamadkan dalam masa terdekat menurut kehendak Perlembagaan Persekutuan.

Selaku Pengerusi PN, beliau akan sentiasa meneruskan khidmat bakti kepada rakyat dan juga mempersiapkan parti bagi menghadapi PRU ke-15 apabila tiba masanya.


Empangan Bukit Merah, keadaan masih terkawal

GUNUNG SEMANGGOL, 19 Ogos - Empangan Bukit Merah di Semanggol, Perak masih dalam keadaan terkawal walaupun terdapat peningkatan paras air.

Perkara tersebut disahkan Exco Perladangan, Pertanian dan Industri Negeri Razman Zakaria susulan tular satu video mengenai limpahan air berlaku di sekitar empangan itu.

Beliau ditemui di Pusat Operasi Perintah Kawalan Pergerakan Diperketatkan (PKPD) Kampung Menteri Kuala Sepetang, Taiping.  Tambah beliau, empangan yang membekalkan air untuk kegunaan sawah padi itu juga tidak menjejaskan tanaman padi di kawasan terbabit.


Fenomena kepala air: Mayat keempat ditemui petang tadi

YAN, 19 Ogos - Tragedi banjir lumpur akibat fenomena kepala air di kawasan Titi Hayun, Yan Kedah, petang semalam mengorbankan empat nyawa setakat ini.

Mayat keempat, Mohamad Faizal Mohd Zohir, 28 tahun, ditemukan berdekatan Perumahan Keda, Sungai Udang pada pukul 3.10 petang tadi.

Ini menjadikan lagi dua mangsa hilang masih belum ditemukan.

Sebelum itu, mayat tiga mangsa fenomena kepala air yang terdahulu ditemukan dihantar ke Hospital Sultan Abdul Halim Sungai Petani untuk bedah siasat dan ujian pengesanan COVID-19. Ia dimaklumkan Ketua Polis Daerah Yan, Deputi Superitenden (DSP) Shahnaz Akhtar Haji ketika ditemui di Pusat Peranginan Titi Hayun, Yan.

Mangsa pertama, Ahmad Din, 64 tahun, ditemukan pada 6.30 petang semalam di Kampung Setol.

Manakala mangsa kedua pekerja Jerai Hills Resort, Sharuzi Mohamad, 53 tahun, ditemukan 11 malam di KM 8 Jalan Guar Chempedak.

Mangsa ketiga, Zainol Morad ,66 tahun, ditemukan 12.45 tengah malam tadi di Titi Hayun.  Operasi mencari melibatkan Jabatan bomba dan penyelamat Negeri Kedah, APM Kedah, RELA dan Malim Gunung dari persatuan sukan mendaki Negeri Kedah.


Pelaksanaan teknologi 5G dipercepat setahun lebih awal

PUTRAJAYA, 19 Ogos - Pelaksanaan teknologi 5G di Malaysia akan dipercepat setahun lebih awal iaitu pada suku keempat tahun ini berbanding 2022 yang diumumkan sebelum ini.

Menurut Ketua Setiausaha Negara, Tan Sri Mohd Zuki Ali ia melibatkan beberapa lokasi terpilih dan kawasan berkepadatan tinggi menjelang 2023.

Sebuah Syarikat Tujuan Khas milikan penuh Kerajaan ditubuhkan, iaitu Digital Nasional Berhad bagi membangun, memiliki serta menjalankan operasi prasarana 5G Malaysia.

Beliau berucap pada Persidangan Digital Sektor Awam Tahun 2021 (PDiSA 2021) menerusi sidang video Facebook MAMPU Jabatan Perdana Menteri.


Rumah, presmis niaga dan kawasan rekreasi rosak kejadian kepala air di Yan

YAN, 18 Ogos - Hujan lebat dalam tempoh beberapa jam menyebabkan beberapa kawasan di Daerah Yan, Kedah dilanda banjir lumpur. Insiden petang tadi yang berpunca daripada kejadian kepala air turut menyebabkan tanah runtuh dan menyebabkan kerosakan beberapa buah rumah, premis perniagaan, pusat pelancongan dan kawasan rekreasi.

Berdasarkan rakaman video yang tular di media sosial, kepala air yang kuat turun secara tiba-tiba dari puncak Bukit Pusat Rekreasi Titi Hayun dan mengalir ke Sungai Perigi. Arus deras beserta lumpur yang membawa kayu pokok mengalir laju melalui sungai dan melimpahi tebing sebelum memasuki kediaman penduduk.  Selain rumah penduduk, beberapa kawasan peranginan yang terletak berhampiran sungai turut dimasuki lumpur.  Kejadian turut menghanyutkan jambatan gantung di kawasan rekreasi Titi Hayun.  Setakat ini, belum dapat dipastikan jumlah sebenar kediaman yang mengalami kerosakan atau sebarang kecederaan. Jabatan Bomba dan Penyelamat Negeri Kedah yang dihubungi mengesahkan pihaknya menerima maklumat berkaitan kejadian tersebut.


Bank Digital Angkasa dalam proses saringan Bank Negara, fokus B40 dan PKS

KUALA LUMPUR, 19 Ogos - Angkatan Koperasi Kebangsaan Malaysia Berhad, ANGKASA menerusi Bank Digitalnya yang kini dalam proses saringan oleh Bank Negara akan menumpukan perkhidmatan Khusus kepada segmen B40 dan Perusahaan Kecil dan Sederhana, PKS.

Inisiatif dilaksana menerusi anak syarikat, MyAngkasa Digital Services, MDS, itu bagi memastikan kelompok tersebut tidak ketinggalan mengadaptasi penggunaan teknologi supaya kekal berdaya saing khususnya pada waktu yang mencabar ini.

Presidennya, Datuk Abdul Fattah Abdullah memaklumkan menerusi kenyataan, Bank digital ini juga berlandaskan prinsip perbankan Syariah namun dengan penggunaan teknologi.

Sekiranya diluluskan, gerakan koperasi juga akan menerima impak positif hasil pengagihan ekonomi yang adil kepada semua rakyat Malaysia.

ANGKASA berusaha merapatkan jurang digital antaranya melalui inisiatif peruncitan digital yang menghubungkan pengguna dan pembekal secara dalam talian melalui laman JimatShop dan JimatBiz.

MDS telah memohon mendapatkan lesen bank digital islamik daripada Bank Negara melalui kerjasama dengan rakan strategik Boustead Holdings Berhad pada Julai.


Titah YDP Agong kepada ahli-ahli politik

KUALA LUMPUR, 18 Ogos - Titah Yang Dipertuan Agong, Al-Sultan Abdullah Ri'ayatuddin Al-Mustafa Billah Shah ketika menerima menghadap ketua-ketua dan wakil parti politk utama di Istana Negara semalam:

Pertama, sesiapa juga yang dilantik menerajui kepimpinan Kerajaan Persekutuan hendaklah dipilih mengikut peruntukan Perlembagaan Persekutuan.

Kedua, rakyat tidak wajar dibebankan dengan kemelut politik yang tidak berkesudahan tatkala negara bergelut dengan isu kesihatan dan ekonomi akibat pandemik COVID-19.

Ketiga, kesepakatan dan kejujuran ahli dewan rakyat sangat perlu bagi memastikan kemaslahatan dan keselamatan rakyat sentiasa menjadi keutamaan.

Keempat, ahli Dewan Rakyat perlu mempamerkan solidariti dengan meneruskan ikhtiar, memberi komitmen tinggi dan perkhidmatan terbaik kepada rakyat.

Kelima, majoriti petugas barisan hadapan berada dalam keletihan kerana berhadapan ribuan pesakit COVID-19 baharu setiap hari, bahkan fasiliti kesihatan negara juga berada pada situasi membimbangkan.

Dan terakhir, perancangan di bawah dasar sedia ada seperti pelaksanaan projek pembangunan, program menangani pandemik COVID-19 termasuk program vaksinasi dan program pemulihan negara perlu diteruskan.


Perbincangan khas Raja-Raja Melayu diadakan Jumaat ini

KUALA LUMPUR, 18 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah akan mempengerusikan Perbincangan Khas Raja-raja Melayu Jumaat ini bagi membincangkan isu-isu semasa sekaligus menyelesaikan kemelut politik negara.

Hari ini, kesemua ahli dewan rakyat mengemukakan surat akuan masing-masing kepada Baginda bagi menamakan calon Perdana Menteri baharu.

Datuk Pengelola Bijaya Diraja, Datuk Indera Ahmad Fadli Shamsuddin menerusi kenyataan memaklumkan, surat akuan tersebut bertujuan membantu Yang di-Pertuan Agong membuat keputusan.

Ia bagi melantik seorang ahli dewan rakyat yang mendapat kepercayaan majoriti seperti diperuntukkan perkara 43 (2)(a) Perlembagaan Persekutuan untuk dipilih sebagai Perdana Menteri baharu.

Menurut perkara 40 (2)(a) dan perkara 43(2)(a) Perlembagaan Persekutuan, Perdana Menteri yang telah dilantik hendaklah secepat mungkin mengemukakan usul undi percaya di Dewan Rakyat untuk mengabsahkan sokongan kepada beliau.

Mengambil kira kesan negatif kemelut politik kepada negara, Yang di-Pertuan Agong bertitah supaya kesemua ahli dewan rakyat bersatu hati dan memberi fokus terhadap isu-isu rakyat, sekaligus menjernihkan kembali kekusutan yang telah berlaku.


Subsektor di negeri Fasa 2 PPN dibenar beroperasi

PUTRAJAYA, 18 Ogos - Semua subsektor perdagangan dan pengedaran di negeri-negeri Fasa Dua Pelan Pemulihan Negara (PPN) dibenarkan beroperasi semula walaupun belum mencapai tahap imunisasi lengkap 50% populasi dewasa.

Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataan berkata negeri terbabit adalah Kelantan, Terengganu, Pahang, Perak, Pulau Pinang dan Sabah.

Pemain industri dan pemilik premis boleh beroperasi tanpa perlu menunggu kelulusan daripada KPDNHEP.

Semua bukti permohonan melalui CIMS (Centralised Information Management System) perlu disimpan untuk dijadikan bukti apabila diperlukan.

Ahad lepas, kerajaan membenarkan 11 jenis aktiviti ekonomi dalam sektor perdagangan dan pengedaran kembali beroperasi berkuat kuasa 16 Ogos.


Kajian harga dan kos kit ujian kendiri COVID-19 dijangka selesai akhir Ogos

BANDAR HILIR, 18 Ogos - Kajian harga dan kos kit ujian kendiri COVID-19 bagi menentukan harga patut runcit serta sama ada kawalan harga boleh dilakukan ke atas alat berkenaan dijangka selesai akhir bulan ini.

Kajian berkenaan melibatkan beberapa proses dan pengumpulan maklumat yang tepat di peringkat pengeluar, penjual dan pemborong.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Seri Hasnol Zam Zam Ahmad berkata, penetapan harga yang tepat penting bagi menjamin kepentingan pengguna, namun pada masa sama ia perlu mengambil kira hak pengeluar, penjual dan pemborong agar tidak memberi kesan kepada bekalan kit ujian kendiri COVID-19 di pasaran tempatan.


Sambutan Hari Kebangsaan 2021 diteruskan dalam suasana norma baharu

KUALA LUMPUR, 18 Ogos - Sambutan Hari Kebangsaan tahun ini kekal meskipun perlu berjalan dalam suasana norma baharu seperti tahun lalu, namun ia tidak akan ditangguhkan seperti dilakukan di negara lain.

Demikian menurut Pengerusi Jawatankuasa Sambutan Hari Kebangsaan Dan Hari Malaysia tahun ini, Datuk Seri Mohammad Mentek.

Menurut Datuk Seri Mohamad Mentek, sambutan perlu mematuhi Prosedur Operasi Standard (SOP) ketat namun program-program bagi menyemarakkan semangat cintakan negara dikekalkan.

Beliau turut mengalu-alukan penyertaan rakyat Malaysia dalam setiap perancangan yang direncanakan sebagai menghargai perjuangan insan terdahulu dalam memerdekakan negara.

Datuk Seri Mohamad Mentek yang juga Ketua Setiausaha Kementerian Komunikasi Dan Multimedia (KKMM), ditemui selepas program Selamat Pagi Malaysia di Angkasapuri.

Sambutan Hari Kebangsaan kali ini bakal diadakan di Dataran Pahlawan Negara, Putrajaya.

Pemilihan lokasi tersebut berdasarkan status Putrajaya yang telah mencapai "Imuniti Kelompok".


Ahli Dewan Rakyat perlu serah surat akuan pilih Perdana Menteri sebelum 4 petang esok

KUALA LUMPUR, 17 Ogos - Ahli-ahli Dewan Rakyat diminta menyerahkan satu surat akuan bersumpah untuk menamakan seorang calon Perdana Menteri Kesembilan.

Notis yang ditandatangani Yang Dipertua Dewan Rakyat Datuk Azhar Azizan Harun itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin semalam.

Surat akuan bersumpah itu perlu diserahkan kepada pihak Istana Negara selewat-lewatnya esok sebelum 4 petang, atau ia tidak akan diambil kira.

Ini selaras Perkara 43(2)(a) Perlembagaan Persekutuan yang menyatakan Yang di-Pertuan Agong dalam melaksanakan budi bicara perlu melantik seorang Ahli Dewan Rakyat yang dalam hemat Seri Paduka mempunyai kepercayaan majoriti Ahli Dewan Rakyat sebagai Perdana Menteri.


Kuasa Perdana Menteri Sementara terhad

KUALA LUMPUR, 17 Ogos - Tan Sri Muhyiddin Yassin yang meletak jawatan Perdana Menteri semalam, kini menjalankan tugas sebagai Perdana Menteri Sementara atau 'caretaker' atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Penganalisis politik, Profesor Dr.Sivamurugan Pandiyan berkata, 'caretaker' merujuk kepada fungsi terhad atau kuasa yang terbatas.


PUTRAJAYA, 17 Ogos - Semua kementerian dan agensi terus memberikan tumpuan kepada usaha memulihkan ekonomi serta mempergiat pelaksanaan dasar sedia ada demi kelangsungan hidup rakyat dan negara.

Ketua Setiauaha Negara, Tan Sri Mohd Zuki Ali dalam kenyataan menerusi Facebook menjelaskan, Malaysia akan terus ditadbir dengan baik melalui komitmen penjawat awam dari semua sektor.

Satu Mesyuarat Khas Ketua-Ketua Setiausaha Kementerian dan Ketua Perkhidmatan secara maya diadakan pagi tadi yang dipengerusikan oleh beliau.  Mesyuarat bagi memastikan perkhidmatan kerajaan kepada rakyat tidak terjejas.  Jelasnya, seluruh kepimpinan perkhidmatan awam yang lain akan terus bekerja dengan baik bagi memastikan kebajikan dan kesejahteraan rakyat sentiasa diutamakan dalam situasi semasa yang mencabar ini.


Tumpu usaha pulihkan ekonomi, laksana dasar sedia ada demi rakyat dan negara

PUTRAJAYA, 17 Ogos - Semua kementerian dan agensi terus memberikan tumpuan kepada usaha memulihkan ekonomi serta mempergiat pelaksanaan dasar sedia ada demi kelangsungan hidup rakyat dan Negara.


Imbangi antara nyawa dan kelangsungan ekonomi saat pandemik COVID-19 jadi cabaran terbesar Tengku Zafrul kemudi Kementerian Kewangan

PUTRAJAYA, 17 Ogos - Hampir 18 bulan menggalas tanggungjawab sebagai Menteri Kewangan, Tengku Datuk Seri Zafrul Tengku Abdul Aziz menyifatkan ia merupakan satu penghormatan dan keistimewaan terbesar buatnya.

Beliau mengakui selama tempoh tersebut, amat mencabar bagi kementeriannya mengimbangi antara nyawa dan kehidupan memastikan kelangsungan perniagaan dan ekonomi semasa pandemik COVID-19.

Tambah bekas Menteri Kewangan itu, dengan semangat kerjasama itulah pelbagai pakej rangsangan ekonomi, langkah dan dasar dapat dilaksanakan.

Tengku Zafrul dilantik sebagai Menteri Kewangan pada 9 Mac selepas Tan Sri Muhyiddin Yassin mengangkat sumpah sebagai Perdana Menteri kelapan negara.


Polis beri jaminan keselamatan negara awam negara terkawal

KUALA LUMPUR, 17 Ogos - Orang ramai diminta tidak gusar atau membuat sebarang spekulasi berkaitan keadaan politik semasa negara. Tegas Ketua Polis Negara, Datuk Seri Acryl Sani, Polis DiRaja Malaysia (PDRM) memberi jaminan bahawa keselamatan dan ketenteraman awam negara terkawal.

Dalam satu kenyataan, Datuk Seri Acryl berkata, PDRM akan memastikan keselamatan negara kekal selain meningkatkan pemantauan bagi menjamin kesejahteraan masyarakat.

Pihak polis juga sentiasa memantau senario keselamatan semasa dan akan mengambil tindakan tegas jika terdapat mana-mana pihak menggunakan apa jua medium bagi menimbulkan hasutan dan menggugat ketenteraman awam.

Orang ramai turut diminta agar sentiasa mematuhi prosedur operasi standard (SOP) yang ditetapkan Majlis Keselamatan Negara (MKN) dalam menjalani kehidupan harian sebagai usaha bersama untuk membendung penularan wabak COVID-19.


Tidak akan korbankan prinsip, untuk ganggu kebebasan badan kehakiman dan belakangi Perlembagaan Persekutuan

PUTRAJAYA, 16 Ogos - Tan Sri Muhyiddin turut menegaskan, beliau tidak akan sekali-kali bersekongkol dengan kumpulan kleptokrasi atau mengganggu kebebasan badan kehakiman.

Apatah lagi membelakangi Perlembagaan Pesekutuan semata-mata untuk kekal berkuasa.Beliau menekankan, prinsip yang dipegang tidak akan dikorbankan hanya untuk jawatan Perdana Menteri.

Tan Sri Muhyiddin turut kesal usaha untuk menyelamatkan kerajaan Perikatan Nasional tidak berhasil berikutan tindakan tidak bertanggungjawab segelintir pihak yang ingin merebut kuasa daripada mengutamakan nyawa dan kehidupan rakyat.


Agong berkenan terima surat peletakan jawatan PM

KUALA LUMPUR, 16 Ogos - Seri Paduka Baginda Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima surat perletakan jawatan Perdana Menteri, Tan Sri Muhyiddin Yassin dan seluruh jemaah menteri, berkuat kuasa serta-merta.

Dalam kenyataan yang dikeluarkan Istana Negara, Al-Sultan Abdullah berkenan Tan Sri Muhyiddin menjalankan tugas sebagai 'caretaker' Perdana Menteri sehingga Perdana Menteri baharu dilantik.

Baginda menzahirkan penghargaan kepada Tan Sri Muhyiddin dan Jemaah Menteri atas khidmat bakti dan urus tadbir negara bermula 1 Mac 2020, khususnya dalam memerangi pandemik COVID-19.

Seri Paduka Baginda dalam pada itu turut berkenan menerima sembah maklum daripada Pengerusi Suruhanjaya Pilihanraya, Datuk Abdul Ghani Salleh pagi tadi bahawa sehingga 10 Ogos 2021, daripada 613 kawasan Dewan Undangan Negeri, 484 daripadanya atau 79 peratus adalah zon merah COVID-19.

Justeru pelaksanaan Pilihanraya Umum ke-15 bukan satu pilihan baik atas faktor kemaslahatan dan keselamatan rakyat.

Baginda turut menzahirkan harapan agar kemelut politik yang berlarutan tanpa kesudahan yang telah mengganggu kelancaran tadbir urus negara dapat diakhiri demi kesejahteraan rakyat dan ekonomi negara yang diancam COVID-19.


Tan Sri Muhyiddin, Jemaah Menteri letak jawatan

PUTRAJAYA, 16 Ogos - Perdana Menteri, Tan Sri Muhyiddin Yassin dan seluruh jemaah menteri meletak jawatan berkuat kuasa hari ini.

Warkah peletakan jawatan tersebut telah diserah kepada Yang di-Pertuan Agong, Al-Sultan Abdullah Ri'Ayatuddin Al-Mustafa Billah Shah di Istana Negara, tengah hari tadi.

Dalam perutusan khasnya pada pukul 3 petang tadi, Tan Sri Muhyiddin memaklumkan, keputusan itu dibuat setelah beliau hilang kepercayaan majoriti Ahli Dewan Rakyat.

Justeru, keabsahan beliau sebagai Perdana Menteri tidak lagi perlu ditentukan di Parlimen seperti yang dicadangkannya sebelum ini.

Keputusan meletak jawatan tersebut juga adalah selaras dengan sumpah jawatan beliau untuk sentiasa menjunjung, melindungi dan mempertahankan Perlembagaan.

Terdahulu, Tan Sri Muhyiddin tengah hari tadi menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.  Beliau yang juga Pengerusi Parti Pribumi Bersatu memasuki pintu utama Istana Negara diiringi polis pengiring pada pukul 12.20 tengah hari.

Selepas kira-kira 40 minit menghadap Yang di-Pertuan Agong, kenderaan yang membawa Tan Sri Muhyiddin meninggalkan pekarangan Istana Negara pada pukul 1 petang.  Selain Tan Sri Muhyiddin, Antara yang kelihatan memasuki Pintu Utama Istana Negara ialah Ketua Setiausaha Negara, Tan Sri Mohd Zuki Ali, Ketua Polis Negara, Datuk Seri Acryl Sani Abdullah Sani serta Peguam Negara, Tan Sri Idrus Harun.  Manakala kenderaan rasmi Pengerusi Suruhanjaya Pilihan Raya (SPR) Datuk Abdul Ghani Salleh pula terlebih dahulu memasuki Istana Negara melalui pintu dua pada pukul 10 pagi tadi.


Penduduk sukarela laksana proses sanitasi, ambil iktibar penularan COVID-19

SANGLANG, 16 Ogos - Berikutan situasi semasa jangkitan COVID-19 di Perlis. 20 penduduk di Kuala Sanglang secara sukarela melakukan sanitasi dari rumah ke rumah.

Melibatkan 356 buah rumah, operasi dilaksana di kawasan pekan Kuala Sanglang serta tiga kampung iaitu Kampung Datuk Keramat, Tanah Timbul dan Lorong Surau.

Menurut Pengerusi Jawatankuasa Pembangunan dan Keselamatan Kampung (JPKK) Kuala Sanglang, Mazlan Osman, operasi merupakan inisiatif sendiri mereka yang terlibat selain mengambil iktibar penularan kes COVID-19 yang berlaku September tahun lalu menyebabkan kawasan berkenaan dikenakan Perintah Kawalan Pergerakan Diperketat Secara Bersasar.

Bagi penularan semasa, kawasan berkenaan merekodkan 38 kes tempatan dan satu kes import dalam tempoh seminggu.


Segerakan pemberian vaksin capai imuniti kelompok, bagi membolehkan rakyat kembali keluar bekerja

KOTA BHARU, 16 Ogos - Sultan Kelantan, Sultan Muhammad Kelima, berharap agar kadar pemberian vaksin COVID-19 kepada rakyat khususnya di negeri itu dipercepatkan supaya imuniti kelompok dapat dicapai dengan kadar segera. Pengelola Istana DiRaja, Datuk Tengku Azmi Tengku Jaafar berkata, ini sekaligus membolehkan rakyat untuk kembali keluar mencari sumber pendapatan seperti sedia kala.

Menurut beliau, baginda turut menzahirkan perasaan teruja dan sangat gembira apabila ramai rakyat Kelantan telah mendaftar bagi menerima suntikan vaksin tersebut.

Beliau berkata demikian pada sidang media sempena Majlis Penyerahan Bakul Makanan Kurniaan Kebawah Duli Yang Maha Mulia Sultan Muhammad Kelima Kepada Mangsa COVID-19 di Perkarangan Istana Balai Besar.


MITI wajibkan syarikat laksana SOP ujian RTK Antigen setiap dua minggu

KUALA LUMPUR, 15 Ogos - Kementerian Perdagangan Antarabangsa dan Industri (MITI) menetapkan tambahan Prosedur Operasi Standard (SOP) yang mewajibkan syarikat-syarikat melaksana Kit Ujian Pantas (RTK) Antigen.

Ia seperti diluluskan Kementerian Kesihatan Malaysia melalui kaedah ujian kendiri atau di fasiliti kesihatan setiap dua minggu bagi pekerja yang hadir ke premis untuk mengekang penularan COVID-19 dalam kalangan pekerja.

MITI dalam satu kenyataan memaklumkan, SOP sedia ada termasuk penjarakan fizikal, pemakaian pelitup muka dan lain-lain masih terpakai dan wajib dilaksanakan.

Untuk itu syarikat-syarikat diingatkan wajip mematuhi SOP sepenuhnya.

Ketidakpatuhan adalah satu kesalahan undang-undang yang boleh dikenakan tindakan perundangan termasuk kompaun atau penutupan operasi syarikat untuk tempoh tertentu.

Selain itu syarikat perlu membuat pengisytiharan kadar vaksinasi lengkap pekerja yang sebenar di Sistem Pengurusan Pintar COVID-19 (CIMS) 3.0.

Lawatan verifikasi secara berkala akan turut dilaksanakan anggota penguatkuasa ke atas syarikat-syarikat sektor pembuatan.


45.9% Penduduk dewasa lengkap dua dos vaksin

PUTRAJAYA, 16 Ogos - Perkembangan semasa Program Imunisasi COVID-19 Kebangsaan (PICK).

72.9 peratus penduduk dewasa telah menerima dos pertama manakala 45.9 peratus telah melengkapkan dua dos vaksin COVID-19, setakat semalam.

Menteri Kesihatan, Datuk Seri Dr Adham Baba menerusi perkongsian infografik di Twitter rasminya memaklumkan, secara keseluruhan 32.9 peratus atau 10.73 juta populasi negara ini telah melengkapkan dua dos suntikan vaksin COVID-19.

17.076 juta orang atau 52.3 peratus telah menerima dos pertama, menjadikan jumlah kumulatif pemberian vaksin menerusi PICK setakat semalam sebanyak 27,810,855 dos.

Sementara itu, vaksinasi harian mencatatkan 415,875 dos semalam dengan 143,671 adalah dos pertama manakala 272,204 adalah dos kedua.


Taman rekreasi awam di negeri Fasa 1 PPN boleh dikunjungi bermula esok

PUTRAJAYA, 15 Ogos - Semua taman rekreasi awam di negeri-negeri yang diletakkan di dalam Fasa Satu Pelan Pemulihan Negara (PPN) dibenarkan dibuka berkuat kuasa esok bagi tujuan aktiviti riadah untuk memastikan kesejahteraan rakyat dan mengurangkan tekanan kesihatan mental.

Perdana Menteri Tan Sri Muhyiddin Yassin berkata, bagaimanapun hanya aktiviti secara individu dibenar dilakukan seperti joging, berbasikal dan bersenam, selari dengan prosedur operasi standard (SOP) sukan dan riadah dalam Fasa Satu PPN.

Orang ramai hanya dibolehkan mengunjungi taman rekreasi awam di kawasan kejiranan sahaja, tetapi tidak dibenarkan untuk merentas negeri atau daerah untuk pergi ke taman rekreasi lain.

Kebenaran ini juga amat penting untuk rakyat mendapat lebih masa berada di kawasan yang terbuka dan mempunyai sistem pengudaraan yang lebih baik berbanding hanya terkurung di rumah.

Pada masa sama, Perdana Menteri mengingatkan pihak berkuasa tempatan (PBT) dan agensi berkaitan supaya bertanggungjawab memantau pematuhan SOP di taman-taman rekreasi awam terlibat untuk memastikan ia dilaksanakan mengikut peraturan ditetapkan bagi mengelakkan mudarat.


Program Imunisasi COVID-19 Kebangsaan tunjuk hasil positif

PUTRAJAYA, 15 Ogos - Program Imunisasi COVID-19 Kebangsaan (PICK) menunjukkan perkembangan awal positif dengan penurunan bilangan kes kategori tiga hingga lima di enam negeri.

Perdana Menteri, Tan Sri Muhyiddin Yassin memaklumkan, data Kementerian Kesihatan menunjukkan liputan dos lengkap vaksin COVID-19 bagi populasi dewasa 18 tahun dan ke atas di negeri-negeri tersebut telah melebihi 40%.

Ia meliputi Wilayah Persekutuan Labuan, Sarawak, Negeri Sembilan, Selangor, Kuala Lumpur dan Putrajaya.

Semalam buat pertama kalinya tiada kes jangkitan baharu COVID-19 dilaporkan di Labuan.

Data daripada Pusat Kesiapsiagaan dan Tindak Cepat Krisis (CPRC) bagi hospital menunjukkan situasi di Jabatan Kecemasan di Lembah Klang juga bertambah baik.

Jelas beliau, purata pesakit yang menunggu di Jabatan Kecemasan untuk ditempatkan ke wad pesakit bagi hospital KKM di negeri-negeri Lembah Klang juga telah menurun.


Rancangan projek rintis di Pulau Langkawi diteliti

PUTRAJAYA, 15 Ogos - Kerajaan sedang meneliti perancangan menjadikan Pulau Langkawi sebagai projek rintis destinasi gelembung pelancongan.

Menerusi satu kenyataan Perdana Menteri, Tan Sri Muhyiddin Yassin menjelaskan, rancangan itu diharap merancakkan semula industri pelancongan selepas lebih setahun terkesan akibat pandemik.

Jelasnya, Kementerian Kesihatan serta pakar menyarankan agar gelembung pelancongan dilaksanakan hanya apabila kadar vaksinasi lengkap penduduk Pulau Langkawi mencapai sekurang-kurangnya 80%.

Apabila ia dilaksanakan, hanya individu lengkap vaksin dibenarkan melancong.

Cadangan mengenainya diteliti Menteri Pelancongan, Seni dan Budaya, Datuk Seri Nancy Shukri dan akan dimuktamadkan melalui beberapa lagi siri perbincangan.

Selain Pulau Langkawi, kerajaan turut merancang untuk memperluas pendekatan sama melibatkan lebih banyak destinasi bergantung kejayaan projek rintis di Pulau Langkawi.


Agong paling layak rungkai kemelut politik negara

KUALA LUMPUR, 15 Ogos - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaku ketua negara adalah yang paling layak dan tepat untuk merungkai kemelut politik ketika ini.

Pengerusi Lembaga Pengelola Dewan Bahasa dan Pustaka (DBP), Profesor Datuk Seri Awang Sariyan berkata kesepaduan dan kebersamaan semua pihak amat penting bagi memerangi wabak COVID-19.

Sebelum ini, 175 Badan Bukan Kerajaan (NGO) merayu campur tangan Yang di-Pertuan Agong untuk menghentikan pertelingkahan parti politik dan mengutamakan kepentingan rakyat.


Cadangan PM mampu suburkan demokrasi negara

KUALA LUMPUR, 14 Ogos - Penganalisis sosiopolitik, Dr. Syed Agil Alsagoff berkata, cadangan Perdana Menteri, Tan Sri Muhyiddin Yassin dilihat dapat menyuburkan amalan demokrasi di negara ini.

Cadangan berkenaan dapat memberi manfaat kepada semua Ahli Parlimen tidak kira apapun parti politik.


Pemimpin parti politik perlu bermusyawarah cari kesepakatan dan bertolak ansur demi rakyat

KUALA LUMPUR, 14 Ogos - Konsep musyawarah dilihat jalan terbaik untuk para pemimpin politik mencari kesepakatan dalam rangka persefahaman rentas parti yang diumumkan Perdana Menteri, Tan Sri Muhyiddin Yassin semalam. Para cendekiawan menyifatkan, langkah itu selari dengan ajaran Islam yang menuntut untuk berbincang dan bertolak ansur apatah lagi jika melibatkan isu kepentingan rakyat sekiranya berlaku salah faham.


Semua parti politik perlu bersikap terbuka, rangka persefahaman untuk pastikan pemulihan negara terlaksana

SHAH ALAM, 14 Ogos - Semua parti politik perlu bersikap terbuka dan merangka persefahaman bagi memastikan usaha memulihkan negara daripada pandemik COVID-19 dapat dilaksana dengan baik.

Penganalisis politik dan media sosial UiTM, Profesor Madya Dr Sara Chinnasamy berkata tekanan politik ketika ini harus dihentikan agar usaha memulihkan situasi kesihatan dan ekonomi dapat diteruskan sebelum Pilihan Raya Umum ke-15 diadakan.

Blok pembangkang harus menyahut seruan untuk bekerjasama dengan kerajaan Perikatan Nasional untuk negara keluar daripada pandemik dan pembukaan semula sektor ekonomi.

Jelasnya, negara memerlukan kestabilan politik dan sebarang tekanan politik harus dielakkan.

Sikap keterbukaan parti-parti politik adalah terlalu penting ketika ini dan bukannya masa untuk menuding jari sesama sendiri.


PBS sokong RUU Anti-Lompat Parti

KOTA KINABALU, 14 Ogos - Parti Bersatu Sabah (PBS) menyokong penuh pengumuman Perdana Menteri, Tan Sri Muhyiddin Yassin berkaitan Rang Undang-undang (RUU) Anti-Lompat Parti sekiranya mendapat sokongan rentas parti dalam undi percaya di Parlimen nanti.

Ketua Penerangannya, Datuk Julita Majungki berkata RUU berkenaan mampu membawa kestabilan politik di peringkat negeri dan persekutuan.

Beliau yang juga ADUN Matunggong berkata RUU ini penting dan seharusnya disokong Ahli Parlimen kerana impaknya mengekalkan kestabilan negara dan mengutamakan kehendak rakyat.

PBS turut menyokong cadangan dan langkah-langkah reformasi dalam pentadbiran yang akan dibuat sekiranya mendapat sokongan rentas parti undi dua pertiga di Dewan Rakyat dan Dewan Negara.

RUU Anti-Lompat Parti merupakan antara tujuh perkara yang diumumkan Perdana Menteri semalam dalam rangka persefahaman rentas parti.


Pemandu lori maut, cubaan elak kereta ubah laluan secara tiba-tiba

ARAU, 14 Ogos - Akibat cuba mengelak sebuah kereta yang mengubah laluan secara tiba-tiba, seorang lelaki maut apabila lori dipandunya merempuh pokok.  Mangsa dikenali sebagai Zainol Akub, 58 dari Kampung Che Gu Ali, Mata Ayer.

Menurut Ketua Polis Daerah Arau, Supritendan Nanda Maarof, kejadian berlaku kira-kira jam 3.10 petang di Jalan Kuala Perlis–Changlun ketika hujan.  Semasa kejadian, mangsa bersama seorang kelindan berusia 23 tahun dalam perjalanan dari Changlun, Kedah.  Akibat kemalangan berkenaan, lori terbabit remuk pada bahagian hadapan serta cermin hadapan pecah.  Mangsa yang cedera parah pada bahagian muka dan kaki kanan meninggal dunia di tempat kejadian manakala kelindannya hanya cedera ringan.  Mayat dibawa dibawa ke Hospital Tuanku Fauziah Kangar, Perlis untuk urusan bedah siasat.  Siasatan lanjut sedang dijalankan bagi mengenal pasti punca kemalangan dan kes disiasat mengikut Seksyen 41(1) Akta Pengangkutan Jalan 1987.


Tiada mesyuarat tergempar, hanya mesyuarat pengurusan parti BERSATU

KUALA LUMPUR, 14 Ogos - Tiada mesyuarat tergempar, hanya menghadiri mesyuarat pengurusan parti.

Ini disahkan Timbalan Presiden BERSATU yang juga Penasihat Khas Perdana Menteri bertaraf menteri, Datuk Seri Ahmad Faizal Azumu ketika ditemui media di luar kediaman Tan Sri Muhyiddin Yassin di Bukit Damansara, petang tadi.

Mesyuarat berkenaan berlangsung kira-kira sejam, turut dihadiri barisan kepemimpinan parti BERSATU yang lain.

Antara kenderaan yang hadir membawa pemimpin BERSATU ialah Ketua Srikandinya, Datuk Seri Rina Mohd Harun serta Ahli Majlis Pimpinan Tertinggi BERSATU iaitu Datuk Seri Mohamed Azmin Ali dan Datuk Seri Mohd Redzuan Md Yusof.


Insiden tembakan empat anggota TUDM, Panglima TUDM lawat lokasi kejadian

SAMARAHAN, 14 Ogos - Susulan insiden tembakan di Skuadron 330 Tentera Udara Diraja Malaysia (TUDM) Kota Samarahan.

Panglima (TUDM) Jeneral Tan Sri Ackbal Abdul Samad turut turun padang bagi melawat lokasi kejadian.

Beliau yang tiba di markas terbabit sekitar pukul 3.00 petang bagi mendapat butiran mengenai insiden yang meragut empat nyawa anggota TUDM berkenaan.

Bagaimanapun hasil lawatan dan perbincangan bersama pihak pegawai tertinggi TUDM di markas terbabit tidak didedahkan kepada media.  Pengamal media telah berkampung di hadapan Markas Skuadron 330 ini sejak awal pagi lagi bagi mendapatkan maklumat terkini berhubung insiden tersebut.  Ini merupakan kes pertama melibatkan anggota TUDM di Sarawak yang meninggal dunia ketika bertugas tahun ini.


Ekonomi berkembang 16.1% suku kedua 2021, bukti dasar-dasar kerajaan berjaya

PUTRAJAYA, 14 Ogos - Ekonomi Malaysia berkembang 16.1% pada suku kedua tahun ini berbanding suku-suku sebelumnya.

Trend pemulihan yang berterusan ini bukti jelas dasar-dasar kerajaan telah membuahkan hasil.

Tan Sri Muhyiddin menegaskan dengan pelaksanaan Pelan Pemulihan Negara dan Peningkatan Program Imunisasi COVID-19 Kebangsaan, ekonomi dijangka pulih.

Sasaran 50% populasi dewasa negara divaksin sepenuhnya pada akhir bulan ini juga membolehkan pembukaan semula kegiatan ekonomi dan sosial secara lebih meluas.


PRU15 selewat-lewatnya Julai 2022, membolehkan kerajaan tangani pandemik dan pulihkan negara

PUTRAJAYA, 13 Ogos - Mandat bagi pemilihan kerajaan baharu akan diserahkan kembali kepada rakyat bila tiba masa yang sesuai.

Jaminan diberikan Perdana Menteri berdasarkan situasi pandemik yang dihadapi negara ketika ini.

Jelas beliau, keutamaan ketika ini adalah memastikan kerajaan terus berfungsi dengan baik menangani pandemik dan memulihkan negara.

Dalam ucapan khas bertajuk 'Bersama Memulihkan Negara', Perdana Menteri turut memberi jaminan akan mengambil tindakan yang terhormat dan berpelembagaan dalam menyelesaikan kemelut politik semasa.

Beliau turut menjemput semua pimpinan parti politik membincangkan cadangan-cadangan ini pada minggu hadapan dan bersedia mendengar pandangan yang dikemukakan.

Sekiranya cadangan 'bi-partisan' ini dipersetujui satu sidang khas dewan rakyat akan dibuat untuk membentangkan usul undi percaya kepada perdana menteri dalam masa terdekat.


RUU hadkan dua penggal tempoh jawatan PM akan dibentang jika kerajaan dapat sokongan bi-partisan

PUTRAJAYA, 13 Ogos - Sekiranya kerajaan berjaya mendapatkan sokongan bi-partisan di Dewan Rakyat dan Dewan Negara melebihi majoriti dua pertiga, suatu Rang Undang-Undang Pindaan Perlembagaan bagi menghadkan tempoh jawatan Perdana Menteri kepada hanya dua penggal dan Rang Undang-Undang Anti Lompat Parti akan dibentang di Parlimen.

Jelas beliau, jumlah Jawatankuasa Pilihan Khas Parlimen juga boleh ditambah untuk memastikan semua ahli parlimen kerajaan dan pembangkang yang menganggotai Jawankuasa Plihan Khas Parlimen lebih seimbang.

Jelas Tan Sri Muhyiddin, kerajaan juga bersetuju melaksanakan Undi 18 tanpa menunggu pelaksanaan pendaftaran automatik yang akan mengambil masa.

Ketua pembangkang turut diberi saraan yang setara dengan seorang Menteri Kanan selepas mengambil kira jumlah perwakilan parti pembangkang yang hampir seimbang di Dewan Rakyat.


'Persefahaman rentas parti' kekal kestabilan negara, lancar inisiatif tangani pandemik

PUTRAJAYA, 13 Ogos - Bagi membolehkan kerajaan hari ini terus berfungsi mengurus pandemik hingga tiba suatu masa yang sesuai untuk diadakan pilihanraya dan mengembalikan semula mandat kepada rakyat, parti-parti dalam kerajaan Perikatan Nasional (PN) juga telah mencapai kata sepakat untuk berunding dengan pimpinan parti di luar PN bagi meluluskan usul undi percaya Perdana Menteri di Dewan Rakyat.

Perdana Menteri turut membentangkan cadangan rangka 'persefahaman rentas parti' yang akan dilaksanakan oleh kerajaan sekiranya usul undi percaya diluluskan.


SiberKASA landasan tepat lestarikan keselamatan siber negara

KUALA LUMPUR, 12 Ogos - Program Pemerkasaan Keselamatan Siber (SiberKASA) berada pada landasan tepat untuk melestarikan bidang keselamatan siber negara.

Menteri Komunikasi dan Multimedia, Datuk Saifuddin Abdullah berkata, menerusi SiberKASA, sebanyak 35 jenis perkhidmatan berkaitan keselamatan siber telah diwujudkan CyberSecurity Malaysia (CSM).

SiberKASA dibangunkan berdasarkan pendekatan keselamatan siber secara holistik merangkumi tiga komponen iaitu Manusia, Proses dan Teknologi.

Jelasnya, ketiga-tiga komponen itu merupakan asas untuk pembentukan dasar, perancangan strategik dan pembangunan kerangka sistem keselamatan siber.

Datuk Saifuddin berkata demikian dalam sidang media Sesi Turun Padang secara maya bersama Agensi CyberSecurity Malaysia.


Kilang kitar semula plastik di Klang musnah terbakar

KLANG, 12 Ogos - Sebuah kilang barangan kitar semula plastik musnah 90 peratus selepas mengalami kebakaran 8.15 malam tadi.

Seramai 70 anggota dan pegawai bomba dari 10 Balai Bomba dan Penyelamat (BBP) dikejarkan ke tempat kejadian.

Kebakaran yang berlaku di kawasan perindustrian Bandar Sultan Sulaiman, Pelabuhan Klang itu, berjaya dikawal kira-kira lebih 2 jam selepas itu.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, proses pemadaman sepenuhnya akan mengambil masa kerana kebakaran melibatkan barangan plastik.

Jelas Norazam, pihaknya menerima panggilan mengenai kebakaran bangunan kilang berkeluasan 300 kali 600 kaki persegi ini sekitar 8.22 malam.

Kebakaran berjaya dikawal daripada merebak ke bangunan bersebelahan pada 10.51 malam dan tiada sebarang kecederaan serta kematian dilaporkan.

Selain anggota dan pegawai bomba BBP, 19 anggota Pasukan Bomba Sukarela turut membantu operasi pemadaman.


Pelupusan barangan rampasan, Maritim Kuala Perlis lupus barangan bernilai lebih RM86,000

KUALA PERLIS, 13 Ogos - Agensi Penguatkuasaan Maritim Malaysia, Zon Maritim Kuala Perlis melupuskan barangan lucut hak bernilai lebih RM86,000.

Barangan yang telah selesai pertuduhan mahkamah itu merangkumi 5 bot nelayan, 5 tan daun ketum, 148 set bubu naga, 114 set bubu udang lipan, tiga bidang pukat pari dan dua papan tunda.

Pengarahnya, Komander Maritim Mohd Shafie Paing berkata, pelupusan di Pusat Tahanan Vesel itu melibatkan kes-kes nelayan asing sepanjang 2019 dan 2020 atas pelbagai kesalahan bawah Akta Perikanan 1985 dan Akta Racun 1952.

Pelupusan itu juga bagi mengatasi isu lambakan barang kes di stor simpanan Zon Maritim Kuala Perlis.

Maritim Malaysia akan terus memperhebat rondaan sertapemantauan di sempadan dan perairan negara dari semasa ke semasa bagi mencegah kegiatan penyeludupan dan pencerobohan di perairan negara.


Polis Terengganu pastikan individu lengkap vaksin patuhi SOP

KUALA TERENGGANU, 11 Ogos - Pemantauan berterusan dilakukan Polis Terengganu bagi memastikan kelonggaran SOP seperti makan di restoran kepada individu lengkap suntikan vaksin dipatuhi. Bagi tujuan itu, 147 pasukan pematuhan digerakkan di seluruh negeri terlibat mengendalikan pemantauan tersebut.

Ketua Polis Terengganu, Datuk Rohaimi Md Isa berkata ketika ini pihaknya berperanan memberi didikan mengenai SOP sebelum sebarang kompaun dikeluarkan.  Ini kerana berdasarkan tinjauan, orang ramai dilihat masih kurang jelas dengan SOP terbabit dan masyarakat dilihat masih berwaspada untuk makan di kedai.

Datuk Rohaimi ditemui selepas membuat tinjaun di KTCC Mall.  Mengenai isu penjualan sijil vaksin digital palsu, Datuk Rohaimi berkata tiada laporan berhubung kes tersebut diterima di negeri ini.


Peniaga di Perak patuh harga siling minyak masak, tiada aduan atau kenaikan harga dilaporkan

TAIPING, 13 Ogos - Tiada tindakan diambil Kementerian Perdagangan Dalam Negeri dan Hal Ehwal Pengguna (KPDNHEP) Perak berhubung pelaksanaan harga siling runcit minyak masak botol di negeri itu sejak 1 Ogos lalu.

Pemantauan dan pemeriksaan ke atas 2,074 premis mendapati pematuhan peniaga pada tahap baik.

Malah jelas Exco Perdagangan Dalam Negeri Dan Hal Ehwal Pengguna, Integrasi Nasional dan Masyarakat Sivil, Datuk Abdul Yunus Jamahari, tiada aduan diterima berkaitan kegagalan premis mematuhi harga kawalan. Beliau meninjau pemantauan Harga Siling Runcit Minyak Masak Botol di sebuah pasaraya di Taiping.  Pemantauan sentiasa dilakukan dan jika terdapat peniaga gagal mematuhinya, tindakan di bawah Seksyen 11, Akta Kawalan Harga dan Antipencatutan 2011 akan diambil.


Polis Kedah terima drone, sumbangan kerajaan negeri

ALOR SETAR, 11 Ogos - Polis Kedah menerima empat dron dan 20 pendingin hawa mudah alih sumbangan kerajaan negeri bertujuan melancarkan tugasan dan menyediakan kemudahan selesa bagi petugas.

Dron akan digunakan bagi penugasan pemantauan Op Covid.  Manakala pendingin hawa mudah alih akan digunakan petugas di khemah-khemah Sekatan Jalan Raya (SJR) oleh Kontinjen Kedah.

Penyerahan sumbangan bernilai RM50,000 ini disampaikan Menteri Besar, Muhammad Sanusi Md. Nor kepada Ketua Polis Kedah, Datuk Kamarul Zaman Mamat.

Datuk Kamarul Zaman berkata sumbangan tersebut amat dihargai.

Ketika ini, dron digunakan untuk pemantauan kawasan PKPD seperti di Bukit Malut, Langkawi dan di kawasan pembinaan di Hospital Pendang selain membantu melancarkan Op Bantu di Yan dan Kulim.


MOVAK di Perlis, lebih 4,000 penduduk telah dos pertama vaksin

PADANG BESAR, 11 Ogos - Pelaksanaan program Mobilisasi Vaksin Komuniti (MOVAK) lapan lokasi seluruh Perlis merekodkan lebih 4,000 penduduk telah menerima dos pertama vaksin COVID-19 sejak 26 Julai lalu. Program juga merekod suntikan dos pertama kepada lebih 4,000 penduduk dengan anggaran kehadiran 400 hingga 600 penerima vaksin di setiap lokasi.

Menurut Exco Perlis, Siti Berenee Yahaya, usaha dilaksanakan ini mampu meningkatkan jumlah penduduk yang menerima vaksinasi lengkap kepada 60 peratus dalam tempoh dua minggu ini.  Selain program MOVAK, jabatan kesihatan negeri turut melaksanakan program vaksinasi bergerak, selain suntikan vaksin di Pusat Pemberian Vaksin dengan (PPV) purata lebih 3,000 dos sehari.

Beliau ditemui pada Program Mobilisasi Vaksin Komuniti (MOVAK) menerusi Unit PPV Bergerak di Pusat Khidmat DUN Mata Ayer.  Pada program ini, seramai 600 penduduk belum mendaftar serta yang belum mempunyai janji temu untuk vaksinasi menerima suntikan dos pertama masing-masing.


Labuan kembali 'hidup', sektor ekonomi mula operasi dengan SOP sesuai PPN Fasa 3

LABUAN, 11 Ogos - Suasana di sekitar bandar Labuan kembali 'hidup' setelah peralihan ke Pelan Pemulihan Negara (PPN) Fasa 3 susulan kes jangkitan COVID-19 yang terkawal di wilayah ini.  Beberapa sektor ekonomi juga kembali beroperasi seperti biasa berlandaskan SOP bersesuaian dengan kelonggaran yang diberikan.  Walau bagaimanapun, tinjauan mendapati kebanyakan premis kedai makan dan restoran kekal selesa dengan amalan beli, bungkus dan pulang.

Hanya pengunjung yang lengkap dua dos vaksin sahaja dibenar makan di dalam premis dan ketetapan itu dikekalkan dalam usaha membendung penularan wabak. Selain Labuan yang diberikan kelonggaran dan kemudahan dalam PPN Fasa 3, dua negeri terlibat ialah Sarawak dan Perlis.


Bantuan khas RM1,500 kepada golongan B40 bagi pengurusan jenazah

KOTA BHARU, 11 Ogos - Kerajaan Negeri Kelantan akan menyalurkan bantuan khas sebanyak RM1,500 kepada golongan B40 bagi pengurusan jenazah ahli keluarga mereka yang meninggal dunia akibat COVID-19.

Menteri Besar, Datuk Ahmad Yakob memberitahu, inisiatif berkenaan bermula 15 Ogos ini.

Jelas beliau, keluarga jenazah hanya perlu mengisi borang serta menyediakan beberapa dokumen yang diminta pihak berkaitan bagi proses permohonan bantuan itu.

Bantuan diberi kerana memahami situasi yang dihadapi penduduk terutama golongan B40 yang terjejas ekoran pandemik COVID-19.

Buat masa ini, peruntukan yang disediakan bagi bantuan khas pengurusan jenazah COVID-19 adalah antara RM200,000 dan RM300,000 secara keseluruhannya berdasarkan bilangan kes kematian akibat jangkitan wabak itu.

Selain pengumuman itu, Kerajaan Negeri Kelantan turut bersetuju memberi elaun tambahan sebanyak RM150 kepada semua imam tua serta imam muda masjid mukim kategori ‘A’ selain kenaikan elaun sebanyak RM50 bagi bilal berkuatkuasa Julai lalu.

Jumlah keseluruhan elaun tambahan adalah RM1,850 bagi imam tua dan RM1,350 bagi imam muda,  manakala bilal menerima jumlah keseluruhan sebanyak RM800.  Beliau dalam satu kenyataan di laman sosial rasmi berkata, keputusan itu dipersetujui melalui Persidangan Majlis Mesyuarat Kerajaan Negeri Kelantan kali ke-16 hari ini sebagai menghargai peranan mereka dalam memartabat agama Islam dan menjadikan masjid sebagai pusat kegiatan utama masyarakat.  Pembayaran elaun tersebut melibatkan 587 kategori masjid mukim ‘A’, besar dan kecil di seluruh Kelantan.  Datuk Ahmad turut menyeru rakyat Kelantan supaya meningkatkan kawalan kendiri dan sentiasa patuh Prosedur Operasi Standard (SOP) berikutan Kelantan masih mencatat bilangan kes yang tinggi dengan varian Delta sudah berada dalam komuniti.


Warga pendidik belum divaksin diminta hadir secara 'walk-in'

BAGAN SERAI, 11 Ogos - Susulan pembukaan sekolah secara berperingkat bagi Pengajaran dan Pembelajaran (PdP) secara bersemuka September depan.

Timbalan Menteri Kesihatan, Datuk Dr Noor Azmi Ghazali menggalakkan mana-mana warga pendidik, anggota kumpulan pelaksana (AKP) dan pekerja perkhidmatan sokongan yang belum mendapatkan suntikan vaksinasi untuk hadir secara 'walk-in' bagi tujuan berkenaan.

Ini bagi memastikan kelancaran persekolahan di samping keselamatan para pelajar terjamin sebaik sekolah dibuka.

Jelasnya selepas mengadakan lawatan ke Pusat Pemberian Vaksin (PPV) Dewan Ibnu Khaldun, SMK Abu Bakar Al Baqir di Bagan Serai.

Seramai 1,500 kakitangan guru, AKP dan pekerja perkhidmatan sokongan termasuk operator bas dan pekerja kantin di daerah Kerian menerima suntikan vaksinasi semalam.


Maal Hijrah bawa sinar, nasib lima beradik kehilangan ibu bapa terbela

SELANGOR, 10 Ogos - Maal Hijrah membawa sinar baharu buat 5 beradik yang kehilangan ibu bapa akibat COVID-19 baru-baru ini apabila nasib mereka mendapat pembelaan.

Kisah Intan Iewanina yang tular kerana terpaksa menggalas tugas sebagai ketua keluarga dan menjaga empat adik yang masih belajar mendapat perhatian Kementerian Pembangunan Wanita, Keluarga dan Masyarakat.

Menterinya Datuk Seri Rina Mohd Harun berkata, Jabatan Kebajikan Masyarakat (JKM) akan memberi bantuan kepada lima beradik di Pangsapuri Seri Perantau itu bermula bulan depan.

Intan Iewanina Mohd Suhaimi, 2I tahun dan tiga adiknya kini hidup berdikari apabila ibu mereka Allahyarham Ramlah Muktar 43, meninggal dunia pada 31 Julai lepas dan disusuli ayah mereka Mohd Suhaimi Zakaria, 55, enam hari selepas itu akibat COVID-19.

Masyarakat setempat juga diminta untuk menyalurkan maklumat kepada JKM supaya bantuan dapat disalurkan.

Beliau ditemui selepas mengadakan lawatan ihsan ke atas 5 beradik itu di Pelabuhan Klang, Selangor.


Polis tingkatkan pemeriksaan semua kenderaan untuk tujuan rentas negeri memasuki Kelantan

GUA MUSANG, 10 Ogos - Aliran trafik menghala ke Kelantan lancar tanpa pertambahan kenderaan pada hari pertama kelonggaran SOP bagi penerima dos lengkap vaksin COVID-19.  Polis mempertingkat pemeriksaan ke atas semua kenderaan untuk tujuan rentas negeri memasuki Kelantan melalui Sekatan Jalan Raya (SJR) Kampung Tanah Putih, Gua Musang.

Ketua Polis Daerah Gua Musang, Superintendan Sik Choon Foo berkata, anggota keselamatan bertugas akan memastikan semua pengguna jalan raya membawa dokumen lengkap tanpa wujud pemalsuan sijil vaksinasi.  Tindakan kompaun akan terus dikenakan terhadap individu yang didapati memalsukan sijil itu.


Rakyat diingatkan terus bersatu hadapi cabaran pandemik COVID-19

KUANTAN, 10 Ogos - Sempena Sambutan Maal Hijrah tahun ini, Pemangku Raja Pahang, Tengku Hassanal Ibrahim Alam Shah mengingatkan rakyat agar terus bersatu padu mendepani cabaran pandemik COVID-19.

Titah baginda, situasi kini tidak sesuai untuk mana-mana pihak memikirkan perihal perebutan kuasa, sebaliknya perlu fokus terhadap kebajikan rakyat.

Baginda menyeru semua pihak berwajib sentiasa cakna terhadap rakyat yang memerlukan bantuan.  Baginda juga meminta semangat kejiranan perlu diperkukuh berikutan kebenaran untuk pulang ke kampung dan aktiviti ziarah, belum dibenarkan.  Titah baginda, pepatah ‘Jangan Jaga Tepi Kain Orang’ mungkin tidak relevan pada masa ini, sebaliknya menasihatkan rakyat prihatin terhadap kejiranan dan memberi bantuan sesuai kepada yang memerlukan.  Baginda bertitah sempena Majlis Sambutan Maal Hijrah Peringkat Negeri Pahang 2021 di Kuantan, secara maya.


Peranan institusi diraja mengatasi garis politik, kekal bertindak atas dasar tidak berpihak

KUANTAN, 9 Ogos - Kuasa raja pemerintah sebagaimana yang diperuntukkan dalam undang-undang tidak wajar dipertikai oleh mana-mana pihak.

Pemangku Raja Pahang, Tengku Hassanal Ibrahim Alam Shah bertitah, peranan yang dimainkan institusi diraja adalah mengatasi garis politik dan kekal bertindak atas dasar tidak berpihak.

Titah baginda, raja pemerintah diberi tanggungjawab dalam perlembagaan untuk memberi naungan secara saksama kepada setiap warganegara tanpa mengira kaum, agama dan fahaman politik.  Dalam masa sama, institusi raja hendaklah dipelihara dan dikekalkan sebagai satu kuasa semak dan imbang terakhir untuk rakyat serta negara.

Tengku Hassanal Ibrahim Alam Shah bertitah demikian ketika merasmikan Persidangan Speaker-Speaker Parlimen Dan Dewan Undangan Negeri Seluruh Malaysia Tahun 2021 yang julung kali diadakan secara maya.


Kerajaan Pahang tidak pernah terima permohonan rasmi projek taman tema ESCAPE Cameron Highlands

KUANTAN, 9 Ogos - Kerajaan negeri Pahang tidak pernah menerima permohonan rasmi daripada mana-mana pihak untuk membina taman tema baharu di tanah tinggi Cameron Highlands.

Jelas Exco Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd Sharkar Shamsuddin, isu itu tidak timbul memandangkan tiada kelulusan diberi kerajaan negeri setakat ini.

Walaupun ia tanah persendirian namun pelaksanaannya perlu kelulusan Majlis Daerah dengan melihat keseluruhan aspek.  Sekiranya menerima permohonan, kajian terperinci perlu terlebih dahulu dilakukan supaya kawasan peranginan yang mempunyai kira-kira 40,000 penduduk itu tidak terjejas.

Sebelum ini Menteri Pelancongan, Seni dan Budaya, Datuk Seri Nancy Shukri mengumumkan destinasi pelancongan bertaraf dunia baharu di Malaysia, ESCAPE Cameron Highlands akan menjadi kebangkitan semula industri pelancongan domestik. Projek unik itu memperkenal jenama bertaraf dunia diilhamkan syarikat tempatan yang telah membina beberapa taman terbaik di seluruh dunia.


Tiada PRK bagi DUN N.23 Melor, tiada keperluan mengisi kekosongan luar jangka

KELANTAN, 9 Ogos - Suruhanjaya Pilihan Raya Malaysia (SPR)mengesahkan, tiada Pilihan Raya Kecil (PRK) akan dijalankan untuk mengisi kekosongan luar jangka bagi kerusi Dewan Undangan Negeri (DUN) N.23 Melor, Kelantan.

Demikian menurut kenyataan media, setiausaha SPR, Datuk Ikmalrudin Ishak.

Menurut kenyataan itu lagi, keputusan tersebut dibuat selepas SPR menerima makluman daripada Speaker Dewan Negeri Kelantan, Datuk Abdullah Ya’kub menerusi surat rasmi bertarikh 8 Ogos lalu.

Datuk Ikmalrudin menjelaskan, Speaker Dewan Negeri Kelantan telah memaklumkan kepada SPR, tiada keperluan bagi mengisi kekosongan luar jangka tersebut.

Ia berdasarkan Proklamasi Darurat 2021 (P.U.(A)7) dan Seksyen 13 Ordinan Darurat (Kuasa-Kuasa Perlu) 2021 (PU(A)12), bahawa peruntukan Perlembagaan mana-mana negeri berhubung pilihan raya bagi pemilihan ke Dewan Undangan Negeri tidak mempunyai kesan sepanjang tempoh darurat.

Semalam, SPR menerima pemakluman daripada Speaker Dewan Negeri Kelantan berhubung kekosongan luar jangka kerusi DUN N.23 Melor ekoran penyandangnya Dr. Md. Yusnan meninggal dunia pada 30 April lalu.


Kilang dawai terbakar, insiden berjaya dikawal pasukan Bomba

TAMPOI, 9 Ogos - Sebuah kilang membuat dawai di Tampoi, Johor Bahru, terbakar lewat petang semalam.

Kebakaran melibatkan bahagian stor dan mesin pembuatan.

40 anggota melibatkan lima unit jentera digerakkan ke lokasi, untuk melaksana operasi pemadaman kebakaran.

Kebakaran berjaya dikawal kira-kira 10 minit, sekaligus mengelak premis tersebut hangus dan api tidak merebak ke bangunan berdekatan.

Punca sebenar dan anggaran kerugian dalam siasatan.


Kes demam denggi turun 20 hingga 94 peratus tahun ini

KUALA LUMPUR, 8 Ogos - Kes demam denggi menunjukkan penurunan antara 20 hingga 94 peratus di Malaysia tahun ini berbanding tahun lepas.

Kenyataan Menteri Kesihatan Datuk Seri Dr Adham Baba, menyebut, setakat ini 16 ,000 kes demam denggi dikesan berbanding hampir 64,000 kes bagi tempoh yang sama pada 2020.

Ini menyaksikan pengurangan sebanyak 74 peratus.

Bilangan kematian akibat wabak itu setakat ini, hanya 10 orang berbanding 106 kematian bagi tempoh sama tahun lepas.

Walaupun negara sedang bergelut dengan COVID-19, semua pihak tidak boleh mengabaikan usaha pencegahan dan kawalan penyakit berjangkit seperti demam denggi.

Komitmen penuh dan kerjasama penduduk setempat, Pihak Berkuasa Tempatan, syarikat swasta, NGO dan sukarelawan Program Komunikasi Untuk Perubahan Tingkah Laku (Combi) amat diperlukan untuk menangani isu kebersihan terutama di kawasan perumahan serta tempat tumpuan awam.


31 Ahli Parlimen BN sokong kerajaan PN

KUALA LUMPUR, 6 Ogos - 31 Ahli Parlimen Barisan Nasional (BN) mengumumkan pendirian untuk terus bersama kerajaan Perikatan Nasional (PN) demi mengutamakan tanggungjawab kepada rakyat dan negara ketika krisis COVID-19.

Timbalan Perdana Menteri yang juga Naib Presiden Umno, Datuk Seri Ismail Sabri Yaakob berkata, tindakan mereka itu menjunjung titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah supaya kerajaan sedia ada meneruskan pentadbiran dan keabsahannya akan ditentukan di Parlimen September ini.

Beliau berkata demikian pada sidang media khas bersama 21 ahli parlimen BN di ibu negara.

Seramai 10 Ahli Parlimen yang lain tidak dapat hadir kerana ada tugas rasmi.

Menyuarakan pentingnya kestabilan politik dan melindungi rakyat, Datuk Seri Ismail Sabri berkata, tindakan mereka yang meninggalkan kerajaan atas arahan parti hanya merugikan parti dan mengorbankan rakyat.

Datuk Seri Ismail Sabri turut menegaskan semua Ahli Parlimen perlu memberikan tumpuan untuk membantu kerajaan menyelesaikan isu berkaitan penularan wabak COVID-19 termasuk kesusahan yang dihadapi rakyat.

Mengulas kenyataan Presiden UMNO Datuk Seri Dr Ahmad Zahid Hamidi yang mahu menghantar senarai nama Ahli Parlimen yang tidak menyokong kerajaan kepada Yang di-Pertuan Agong, beliau berkata, tindakan itu bertentangan dengan titah Seri Paduka supaya semua isu berkaitan kerajaan diselesaikan di Parlimen.


Jalur Gemilang, bukan sekadar bendera

KUALA LUMPUR, 7 Ogos - Bukan sekadar bendera, Jalur Gemilang merupakan lambang kebesaran negara yang mampu mencetuskan solidariti dalam kalangan rakyat menghadapi segala cabaran mendatang.

Sejarahnya panjang terutama pengorbanan petugas barisan hadapan memperoleh kemerdekaan.

Jalur Gemilang yang menjadi simbol pengorbanan rakyat terus megah berkibar.

Sebagai tanda cintakan negara, segenap rakyat perlu bersama-sama mengibarkan Jalur Gemilang untuk menaikkan semangat mereka terutamanya petugas barisan hadapan yang berjuang menentang COVID-19.

Justeru, buktikanlah rasa cinta kepada negara.


Bekalan makanan terjamin: Komitmen peladang, penternak dan nelayan dihargai

KUALA LUMPUR, 6 Ogos - Biarpun sedang mendepani cabaran Pandemik COVID-19, bekalan makanan negara ini masih terjamin.

Justeru Perdana Menteri hari ini menzahirkan penghargaan ke atas komitmen serta usaha para peladang, penternak dan nelayan dalam memastikan kestabilan rantaian aktiviti pengeluaran makanan yang berterusan.

Perdana Menteri turut menyatakan pendirian kerajaan bagi membantu golongan berkenaan.

Sejumlah RM640 juta diperuntukkan kepada Kementerian Pertanian dan Industri Makanan (MAFI) dibawah Pakej Rangsangan Ekonomi (PRE) 2020, Pakej Rangsangan Ekonomi Prihatin Rakyat (PRIHATIN) dan Pakej Jana Semula Ekonomi Negara (PENJANA).

Katanya dalam sambutan Hari Peladang, Penternak dan Nelayan ke 46 pagi tadi di Laman Facebook Rasmi Lembaga Pertubuhan Peladang Malaysia (LPP) pagi tadi.


Pelaksanaan fasa 3 PPN di Perlis, kemeriahan mula dirasai

KANGAR, 5 Ogos - Kemeriahan dirasai semula apabila kelonggaran beberapa sektor ekonomi terutama restoran dan kedai makan dibenar menerima pelanggan untuk makan di premis selepas memasuki Fasa 3 PPN.

Bagaimanapun warga Perlis terus berwaspada dan mengekalkan pematuhan SOP yang tinggi meskipun kes harian di Perlis rendah.

Beberapa sektor lain yang turut diberi kebenaran beroperasi seperti pelancongan dan sukan masih lagi perlahan malah terdapat premis-premis berkaitan belum dibuka.


Peralihan ke fasa 3 PPN, sektor ekonomi Labuan kembali rancak

LABUAN, 5 Ogos - Pelan Pemulihan Negara (PPN) Fasa 3 berkuatkuasa di Wilayah Persekutuan Labuan disambut baik seluruh warga Labuan.

Malah, kejayaan pembentukan imuniti kelompok dalam kalangan komuniti di pulau itu mengembalikan kerancakan sektor ekonomi setempat.

Walaupun telah beralih ke Fasa 3 PPN, SOP yang digariskan terus dipatuhi selain meneruskan amalan norma baharu kehidupan dalam membendung jangkitan COVID-19.


Tindakan bukti keabsahan harus dipuji, keputusan dan tindakan tepat

KUALA LUMPUR, 5 Ogos - Kesediaan Perdana Menteri Tan Sri Muhyiddin Yassin membentangkan usul undi percaya terhadap beliau di Dewan Rakyat bulan hadapan merupakan satu keputusan tepat.

Pandangan sama turut disuarakan Penganalisis politik, Profesor Dr. Sivamurugan Pandian.

Langkah berkenaan dilihat pilihan terbaik dalam menentukan keabsahan Tan Sri Muhyiddin sebagai Perdana Menteri ketika ini.


Bentang usul undi percaya PM disifatkan langkah berani, amalan demokrasi telus

ANGKASAPURI, 5 Ogos - Menteri Komunikasi dan Multimedia, Datuk Saifuddin Abdullah berpendapat keputusan Tan Sri Muhyiddin Yassin untuk membentangkan usul undi percaya pada Sidang Dewan Rakyat September ini bagi menentukan keabsahannya sebagai Perdana Menteri disifatkan tindakan berani.

Tindakan tersebut merupakan amalan demokrasi yang telus dan menunjukkan keikhlasan kempimpinannya terhadap rakyat.


GPS sokong PM bentang usul undi percaya

KUCHING, 4 Ogos - Gabungan Parti Sarawak (GPS) menyokong usaha Perdana Menteri, Tan Sri Muhyiddin Yassin untuk membentangkan usul undi percaya di Dewan Rakyat.

Ketua Menteri yang juga Pengerusi GPS, Datuk Patinggi Abang Johari Tun Openg berkata langkah membolehkan kedudukan Tan Sri Muhyiddin sebagai Perdana Menteri dan Perikatan Nasional sebagai kerajaan yang memerintah ditentukan mengikut lunas undang-undang dan perlembagaan.

Beliau berkata demikian selepas Majlis Simbolik Penyerahan Bantuan Khas Sarawakku Sayang 6.0 di Kuching.


Pentadbiran kerajaan berfungsi seperti biasa -  Tan Sri Muhyidin

PUTRAJAYA, 4 Ogos - Perdana Menteri, Tan Sri Muhyidin Yassin memaklumkan jemaah menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat serta negara, khususnya dalam menangani pandemik COVID-19.

Ke arah itu, beliau akan memastikan program vaksinasi tidak terganggu dan terus dilaksanakan mengikut jadual.

Begitu juga dengan bantuan-bantuan yang telah diumumkan akan diterima rakyat tanpa sebarang halangan.

Perdana Menteri turut berharap semua penjawat awam, khususnya petugas barisan hadapan untuk terus tabah melaksanakan tugas serta tanggungjawab tanpa terganggu dengan kemelut politik yang dicetuskan pihak-pihak tertentu secara sengaja cuba menangguk di air keruh.


Keabsahan kerajaan ditentu di Parlimen bulan depan - PM

PUTRAJAYA, 4 Ogos - Perdana Menteri, Tan Sri Muhyiddin Yassin mengesahkan beliau masih mempunyai kepercayaan majoriti daripada ahli dewan rakyat.

Dalam Perutusan Khas di Putrajaya Tan Sri Muhyiddin memaklumkan, keabsahan beliau sebagai Perdana Menteri akan ditentukan menerusi suatu usul undi percaya yang akan dibentangkan di Dewan Rakyat pada bulan September.

Perkara itu juga telah disembah maklum kepada Yang di-Pertuan Agong ketika menghadap baginda pada pukul 11 pagi hari ini.

Sehubungan itu katanya, peletakan jawatan beliau di bawah Perkara 43(4) Perlembagaan Persekutuan adalah tidak berbangkit.


Tan Sri Muhyiddin kekal Perdana Menteri

PUTRAJAYA, 4 Ogos - Tan Sri Muhyiddin Yassin menyatakan, beliau masih mempunyai kepercayaan majoriti Ahli Dewan Rakyat sebagai Perdana Menteri.

Perkara itu dimaklumkan beliau hari ini, dalam satu Perutusan Khas berhubung situasi politik semasa negara.

Menurut Tan Sri Muhyiddin, beliau telah menyembah maklum kepada Yang Di Pertuan Agong dalam majlis menghadap pada sebelah pagi bahawa telah menerima surat akuan sokongan daripada ahli-ahli dewan rakyat.

Perdana Menteri memaklumkan, semalam beliau telah menerima warkah daripada Seri Paduka yang memaklumkan 8 ahli parlimen UMNO telah menulis surat kepada Yang dipertua Dewan Rakyat bahawa mereka telah menarik sokongan kepadanya.

Yang di-Pertuan Agong telah memetik dua peruntukan dalam Perlembagaan Persekutuan.

Sehubungan itu peletakan jawatan beliau di bawah Perkara 43 (4) Perlembagaan Persekutuan tidak berbangkit.


Kediaman PM jadi tumpuan para pemimpin politik dan menteri kabinet selepas UMNO umum tarik sokongan

KUALA LUMPUR, 3 Ogos - Kediaman Perdana Menteri, Tan Sri Muhyiddin Yassin terus menjadi tumpuan pemimpin-pemimpin parti politik dan menteri-menteri kabinet seawal pukul 8:00 malam tadi.

Ia susulan pengumuman penarikan sokongan oleh Presiden UMNO, Datuk Seri Dr Ahmad Zahid Hamidi terhadap kerajaan Perikatan Nasional.

Antara yang terawal tiba adalah Peguam Negara, Tan Sri Idris Harun pada pukul 8:20 malam.

Kemudian disusuli Timbalan Presiden Bersatu, Datuk Seri Faizal Azumu, 15 minit kemudian.

Selain itu, antara pemimpin yang turut hadir, Timbalan Perdana Menteri, Datuk Seri Ismail Sabri Yaakob, Timbalan Presiden Pas, Datuk Seri Tuan Ibrahim Tuan Man, Presiden MIC, Tan Sri S.A. Vigneswaran dan Setiausaha Agung Bersatu, Datuk Seri Hamzah Zainudin.

Turut kelihatan beberapa menteri iaitu Datuk Radzi Jidin, Tengku Datuk Seri Zafrul Abdul Aziz dan Datuk Seri Mohamed Azmin Ali.

Difahamkan mereka berhimpun bagi membincangkan isu politik semasa yang melanda negara hari ini.

Bagaimanapun, intipati utama perbincangan tidak dapat dipastikan.


Shamsul Anuar letak jawatan Menteri Tenaga dan Sumber Asli

PUTRAJAYA, 3 Ogos - Ahli Parlimen UMNO, Datuk Seri Dr Shamsul Anuar Nasarah mengumumkan peletakan jawatan sebagai Menteri Tenaga dan Sumber Asli.

Beliau dalam satu kenyataan berkata, keputusan berdasarkan kesetiaannya terhadap parti UMNO dan mematuhi pendirian parti itu.

Beliau turut merakamkan ucapan terima kasih kepada Perdana Menteri kerana diberikan peluang berkhidmat sebagai Menteri Tenaga Dan Sumber Asli dan kepemimpinan UMNO yang mencadangkan beliau sebagai Menteri Kerajaan Persekutuan.

Dengan peletakan jawatan itu, beliau akan fokus dengan tugas sebagai Ahli Parlimen Lenggong.

Dalam pada itu, Presiden UMNO, Datuk Seri Dr Ahmad Zahid Hamidi mengumumkan parti itu menarik balik sokongan terhadap kerajaan Perikatan Nasional.

Beliau berkata demikian pada satu sidang media secara maya dan disusuli kenyataan rasmi.


1 PPR, 1 Kebun Komuniti: Optimumkan Penggunaan Tanah

PUTRAJAYA, 3 Ogos - 'Satu PPR, Satu Kebun Komuniti'.

Itu sasaran Kementerian Perumahan dan Kerajaan Tempatan (KPKT) melalui Dasar Kebun Komuniti Bandar (DKKB).

Menterinya, Datuk Zuraida Kamaruddin menyatakan dasar itu diperkenal agar masyarakat bandar mengoptimumkan penggunaan tanah sekitar kawasan perumahan dengan aktiviti perkebunan.

Melalui inisiatif itu juga rakyat memperoleh hasil makanan segar, bebas kimia dan berkualiti untuk keperluan harian sekaligus menjana sumber pendapatan alternatif.

Datuk Zuraida berkata demikian dalam Majlis Pelancaran Dasar Kebun Komuniti Bandar secara maya.

Pada 2018, Kebun Komuniti dilaksanakan di bawah Dasar Komuniti Negara dengan kerjasama Pejabat Sekretariat Muafakat Komuniti.


Penjawat awam digalak berwakaf melalui potongan gaji

PUTRAJAYA, 3 Ogos - Penjawat awam digalakkan berwakaf melalui potongan gaji bagi meningkatkan tabungan serta aset wakaf sekali gus membantu pembangunan ekonomi negara.

Jelas Ketua Setiausaha Negara,Tan Sri Mohd Zuki Ali, wakaf mampu menjadi sektor ketiga ekonomi negara yang memberi manfaat kepada semua lapisan masyarakat tanpa mengira agama dan bangsa.

Beliau turut menambah, semua pihak harus memainkan peranan dalam menyokong usaha Jabatan Wakaf, Zakat dan Haji (JAWHAR), Yayasan Waqaf Malaysia (YWM) dalam menjayakan Pelan Induk Wakaf Nasional.

Beberapa insiatif dilaksanakan sebelum ini telah berjaya membangunkan 18 projek berimpak tinggi di atas tanah wakaf di negeri terlibat.

Beliau menyatakan demikian selepas melancarkan program secara maya Waqaf "Breakfast Talk" bertemakan “Penjawat Awam Pemangkin Kemakmuran Wakaf” yang turut disertai CUEPACS, JAWHAR, YWM dan beberapa panel jemputan.